Gikan sa Buot na Iprinesentar an Saindang Sadiri—Sa Taiwan | Pag-aadalan\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Danish Dutch Efik Español Estonian Finnish Georgian Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Ingles Italiano Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Koreano Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mixe Mongolian Ndebele Ndonga Nepali Ngabere Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Romanian Ruso Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Tzotzil Ukrainian Urdu Uzbek Venda Vietnamese Waray-Waray Wolaita Xhosa Zulu\nMGA limang taon na an nakaagi, nagregular payunir sa Sydney, Australia si Choong Keon asin Julie, mag-agom na mga 35 anyos na ngunyan. “May part-time na trabaho kami kaidto asin komportable an samong buhay,” sabi ni Choong Keon. “Magayon an klima sa lugar mi asin relaks an buhay. Harani kami sa samong pamilya asin mga katuod.” Sa ibong kaiyan, dai mapamugtak an isip ni Choong Keon asin Julie. Taano man? Aram ninda na itinutugot kan saindang sitwasyon na maglingkod ki Jehova nin urog pa, alagad nag-alangan sinda na gumibo nin kinakaipuhan na mga pagbabago.\nDangan, sa sarong kumbensiyon kan 2009, nakadangog sinda nin pahayag na nakapahiro sa sainda. Para idto sa mga indibidwal na nasa kamugtakan na magpahiwas kan saindang ministeryo. Sinabi kan ispiker: “Pag-isipan ini: Mapapasiko sana nin sarong drayber an saiyang awto pawala o patuo kun iyan nagdadalagan. Kaagid kaiyan, puwede sana kitang giyahan ni Jesus sa pagpahiwas kan satong ministeryo kun kita naghihiro—kun kita naghihinguwa na abuton an satong pasuhan.” * Pagmati kan mag-agom garo sinda mismo an kinakaulay kan ispiker. Sa kumbensiyon na idto, ininterbiyu an sarong mag-agom na naglilingkod sa Taiwan. Ipinahayag ninda an saindang kaugmahan sa ministeryo asin idinuon na kaipuhan pa nin dakul na tabang duman. Sa giraray, pagmati ni Choong Keon asin Julie garo para mismo sa sainda an mensaheng idto.\n“Pagkatapos kan kumbensiyon,” sabi ni Julie, “namibi kami ki Jehova na lugod tawan kami nin kusog nin buot na magbalyo sa Taiwan.” Idinagdag pa niya: “Alagad natatakot kami. Pagmati mi garo iyan primerong beses na paglukso sa hararom na swimming pool.” An sarong teksto na nakatabang sainda na ‘lumukso’ iyo an Parahulit 11:4, na nagsasabi: ‘An naghihiling [“nagbabantay,” NW] sa duros dai magtatanom asin an naghihiling sa mga panganuron dai mag-aani.’ Sabi ni Choong Keon: “Nagdesisyon kaming pumundo na sa ‘pagbantay saka paghiling’ asin pumuon nang ‘magtanom saka mag-ani.’” Namibi sinda—asin padagos pang namibi—nagbasa nin mga istorya nin buhay nin mga misyonero, nag-e-mail sa mga nagbalyo na sa Taiwan, ipinabakal an kotse patin mga muwebles ninda, dangan nagpa-Taiwan pakalihis nin tulong bulan.\nPAKANUMPONG NIN KAUGMAHAN SA PAGHUHULIT\nLabing 100 na tugang hali sa ibang mga nasyon an naglilingkod ngunyan sa mga lugar sa Taiwan na dakula an pangangaipo para sa mga parahayag kan Kahadian. Hali sindang Australia, Britania, Canada, España, Estados Unidos, Hapon, Korea, asin Pransia, asin an edad puon 21 sagkod 73. Kabilang sainda an labing 50 daing agom na sister. Ano an nakatabang sa maigot na mga tugang na iyan na maghulit sa ibang nasyon? Hilingon niyato.\nSi Laura, sarong daing agom na sister haling Canada, nagpapayunir sa sulnupan na parte kan Taiwan. Alagad, mga sampulong taon na an nakaagi, dai niya talaga gusto an paghuhulit. Nagpaliwanag si Laura, “Naghuhulit ako sagkod sana sa gusto ko.” Dangan inimbitaran siya kan mga katuod niya sa Canada na mag-iba sa sainda sa Mexico tanganing maghulit duman nin sarong bulan. “Idto an inot na beses na talagang nagtao ako nin panahon sa paglilingkod, asin dai ko hunaon na magayunon palan iyan!”\nAn marahay na eksperyensiyang idto an nakamotibar ki Laura na pag-isipan na bumalyo sa sarong kongregasyon sa Canada na iba an lengguwahe. Nag-adal siya nin lengguwaheng Intsik, naglingkod sa sarong grupo nin mga Intsik, dangan nagin pasuhan niya na magbalyo sa Taiwan, na nagibo niya kan Setyembre 2008. “Mga sarong taon an nag-agi bago ako nagin komportable sa bago kong kamugtakan,” sabi ni Laura, “alagad ngunyan dai ko na naiisip na magbalik sa Canada.” Ano an sabuot niya sa paghuhulit? “Nakakaugma iyan,” an sabi niya. “Nakakakontento nanggad na mahiling kun paano binabago nin mga tinutukduan sa Bibliya an saindang buhay mantang namimidbid ninda si Jehova. An paglilingkod sa Taiwan nagtao sako nin oportunidad na mamatian nin dakul na beses an hararom na kaugmahan na iyan.”\nAN DIPISIL NA LENGGUWAHE\nSi Brian asin Michelle\nSi Brian asin Michelle, mag-agom na 35 anyos an edad haling Estados Unidos, nagbalyo sa Taiwan mga walong taon na an nakaagi. Sa primero, an pagmati ninda daing gayo sindang nagigibo sa ministeryo. Alagad, sarong eksperyensiyadong misyonero an nagsabi sainda: “Dawa makapasakamot sana kamo nin sarong tract sa sarong tawo, tandaan nindo na tibaad iyan pa sana an inot na pagkaresibi niya nin mensahe dapit ki Jehova. Kaya diyan pa sana igwa na kamo nin importanteng kabtang sa ministeryo!” An nakakaparigon sa buot na komentong iyan an nakatabang ki Brian asin Michelle na dai sumuko. Saro pang brother an nagsabi sa sainda: “Tanganing dai kamo madisganar, dai nindo pagsukulon kada aldaw, kundi kada asembleya, an saindong pag-uswag sa pag-adal nin lengguwaheng Intsik.” Talagang nag-uswag sinda asin epektibo na sindang mga payunir ngunyan.\nAno an puwedeng makamotibar saimo na mag-adal nin ibang lengguwahe? Purbaran na magbisita sa nasyon na gusto mong paglingkudan. Umatender sa mga pagtiripon, makiasosyar sa mga tugang duman, asin umiba sa paghuhulit. Sabi ni Brian: “Pag nahiling mo na dakulon an naghihimati sa mensahe kan Kahadian asin namatian mo an mainit na pagkamuot kan mga tugang, mapapahiro kang maglingkod sa ibang nasyon.”\nPAANO MAN AN SEKULAR NA TRABAHO?\nSi Kristin asin Michelle\nNasuportaran kan dakul na nagbalyo kun sain mas dakula an pangangaipo an saindang sadiri bilang payunir paagi sa pagtukdo nin Ingles. Nagtitinda nin seafood si Kristin asin Michelle. Sinabi ni Kristin, “Dai pa lamang ako nagtinda kaidto, alagad nakatabang sako an hanap-buhay na iyan na magdanay sa nasyon na ini.” Pag-abot nin panahon, nagkaigwa si Kristin nin regular na mga kostumer. An part-time na trabahong iyan an nakasuportar sa saindang mag-agom, asin nagtao man iyan sainda nin igong panahon para sa saindang panginot na gibuhon—an pagpapayunir tanganing “manira” nin mga tawo.\n“IKAUGMA AN PAGBIYAHE”\nSi William asin Jennifer, mag-agom hali sa Estados Unidos, nag-abot sa Taiwan mga pitong taon na an nakaagi. “An pag-adal nin lengguwahe, pagpayunir, saka pag-asikaso sa kongregasyon asin sa nagkapirang pinansiyal na mga bagay nakakapagal kun minsan,” an sabi ni William. Ano an nakatabang sa sainda na magin mapanggana asin magdanay na maugma? Nagbugtak sinda nin rasonableng mga pasuhan. Halimbawa, bakong halangkawon an inaasahan ninda sa pag-adal nin lengguwaheng Intsik, kaya dai sindang gayo nadidisganar kun maluway sindang makanuod.\nSi William asin Jennifer\nNagirumduman ni William an sinabi saiya kaidto nin sarong nagbibiyaheng paraataman, “Ikaugma mo an pagbiyahe, bako sana an destinasyon.” Buot sabihon, pakatapos magbugtak nin espirituwal na pasuhan, ikaugma niyato an mga ginigibo ta para maabot iyan. An pag-aplikar kan konsehong iyan, sabi ni William, an nakatabang sa saindang mag-agom na magin madaling makibagay, magdangog sa konseho kan responsableng mga brother duman, asin gumibo nin mga pagliliwat tanganing magin mapanggana sa saindang ministeryo sa ibang nasyon. Sabi pa niya, “Nakatabang man iyan samo na dai paglingawan na magtao nin panahon na apresyaron an natural na kagayunan kan isla kun sain kami nadestino.”\nArog ni William asin Jennifer, ‘nauugma man sa pagbiyahe’ si Megan, sarong daing agom na sister haling Estados Unidos, mantang naghihinguwang maabot an saiyang pasuhan na magin matibay magtaram nin Intsik. Kada katapusan nin semana nag-iiba siya sa sarong grupo nin mga parahayag na naghuhulit sa sarong interesanteng teritoryo—an duungan nin Kaohsiung, an pinakadakulang duungan sa Taiwan. Nakapagpaabot si Megan nin maugmang bareta sa mga barko asin nakapaghulit sa mga parasira haling Bangladesh, India, Indonesia, Pilipinas, Thailand, asin Vanuatu. “Halipot na panahon sana an mga parasirang idto sa duungan, kaya pinupunan mi tulos-tulos an pag-adal sa Bibliya. Tanganing mahulitan an gabos, sa parati sarabay kong tinutukduan an apat o lima katawo.” Kumusta man an pag-adal niya nin lengguwaheng Intsik? Sabi niya, “Gusto kong makanuod tulos, alagad pirmi kong isinasaisip an sinabi sako minsan nin sarong brother, ‘Gibuhon mo an saimong pinakamakakaya, asin si Jehova na an bahala kan iba pa.’”\nLIGTAS, SIMPLE, ASIN MAUGMA\nBago magbalyo sa ibang nasyon, inaram nguna ni Cathy, na taga Britania, kun sain na lugar an ligtas para sa sarong daing agom na sister. Ipinamibi niya idto ki Jehova asin nagsurat siya sa nagkapirang sangang opisina asin naghapot kun anong mga peligro duman an posibleng mapaatubang sa mga daing agom na sister. Pakatapos, maingat niyang pinag-isipan an simbag sa mga surat dangan nagdesisyon siya na mas marahay sa Taiwan.\nKan 2004, sa edad na 31, nagbalyo si Cathy sa Taiwan asin namuhay sa pinakasimpleng paagi na magigibo niya. Sinabi niya: “Naghapot ako sa mga tugang duman kun sain pinakabarato an mga prutas asin gulay. Nakatabang sako an praktikal na suhestiyon ninda tanganing makatipid.” Ano an nakatabang sa saiya na makapamuhay nin simple? Sabi ni Cathy: “Parati akong namimibi ki Jehova na tabangan akong magin kontento sa simpleng pagkakan asin bado. Namamatian ko na sinisimbag ni Jehova an mga pamibi ko paagi sa pagtukdo sako kun ano an mga kaipuhan ko asin pagtabang sako na dai pagparahanapon an mga gusto ko.” Sabi pa niya: “Nauugma ako sa sakong simpleng buhay huling nakakakonsentrar ako sa espirituwal na mga bagay.”\nPero an buhay ni Cathy bako sanang simple kundi maugma man. Ipinaliwanag niya kun taano: “Nakakapagtukdo ako sa lugar kun sain dakul na tawo an naghihimati sa maugmang bareta. Tunay na kaugmahan iyan!” Pag-abot niya kaidto sa Taiwan, duwa sana an kongregasyon sa lengguwaheng Intsik sa siyudad na pinagpayuniran niya, alagad ngunyan pito na. Sabi ni Cathy: “Napapano nin kaugmahan an buhay ko aroaldaw pag nahihiling ko mismo an makangangalas na pagdakol na iyan asin an pakikabtang sa pag-ani!”\n“KAIPUHAN NINDA DAWA AN AROG SAKO!”\nKumusta na daw si Choong Keon asin Julie, na nasambitan sa kapinunan? Sa primero, an pagmati ni Choong Keon daing gayo siyang pakinabang sa kongregasyon ta dai siyang gayo tataong mag-Intsik. Alagad kabaliktaran an namatian kan mga tugang duman. “Kan mabanga sa duwa an samong kongregasyon, natawan ako nin dagdag na responsabilidad bilang ministeryal na lingkod,” sabi ni Choong Keon. “Sa puntong idto, talagang namatian ko na naglilingkod ako kun sain mas dakula an pangangaipo. Nakakaugma talagang marhay,” nakangirit na sabi niya, “na kaipuhan ninda dawa an arog sako!” Sa ngunyan, elder na siya. Dagdag pa ni Julie: “Nakamati kami nin pagkakontento, na may nagibo kami, asin nin kaugmahan na dai mi pa nuarin man namatian. Napadigdi kami tanganing tumabang, alagad garo kami an natabangan kan nakakaugmang eksperyensiyang ini. Pinapasalamatan mi si Jehova na pinapaglingkod niya kami digdi!”\nSa dakul na kadagaan, dakul pang trabahador sa espirituwal na pag-ani an kaipuhan. Matatapos ka na daw sa pag-eskuwela asin nag-iisip kun ano an gigibuhon sa buhay mo? Ika daw mayong agom asin gusto mong urog pang magamit sa organisasyon ni Jehova? Gusto mo daw pamanahan nin dakul na espirituwal na bagay an saimong pamilya? Retirado ka na daw asin igwa na nin dakul na kapaki-pakinabang na eksperyensiya sa buhay na ikakahiras sa iba? Makakasiyerto ka sa dakul na bendisyon kun papahiwason mo an saimong ministeryo paagi sa paglilingkod kun sain dakul pang parahayag kan Kahadian an kaipuhan.\n^ par. 3 Hilingon an librong “Bearing Thorough Witness” About God’s Kingdom, kapitulo 16, parapo 5-6.


Jose Ignacio Pawa - Wikipedia\nEstatuwa ni Hen.Ignacio Pawa sa Silang, Cavite\nSi Jose Ignacio Pawa (Abril 29, 1856 - Mayo 24, 1926), sarong rebolusyonaryong heneral kan Hokbong Rebolusyonaryo kan Filipinas kan panahon nakikipaglaban ini sa mga Kastila. Siya purong Intsik na nag-igdi sa Filipinas kan 1890. Gikan siyang Lao-na, Fookien, Tsina.\nAn napangagom niya iyo si Antonia Jamir kan Binakayan, Kawit, Cavite.\nKan yaon siya igdi, an hanapbuhay niya iyo an pagpanday sa batbat asin nakalugar siya sa Tondo, Manila. Manta na yaon siya igdi sa Filipinas, dai niya pinutol an koneksyon niya sa sarong sekretong kaayonan nin mga Intsik duman sa China. Nagin pa ngani sya sarong lider kan sarong triad society (Tian Ti Hui). An mga aktibidad kan katiriponan na ini nadiskubre pagputok kan Rebolusyon.\nKan buminongkaras an rebolusyon, taon 1896, nag-ayon siya sa rebolusyonaryong gobyerno ni Hen. Emilio Aguinaldo, na kaiba an sangribong ka-andorog. Nagkaag siya nin pandayan sa Cavite kun saen naggigibo nin mga armas asin naghihirahay man kan mga naraot na badil.\nSa panahon na iyan nagsakat an ranggo niya asin ginibo siyang heneral ni Aguinaldo. Masabi pa, dakulaon an natabang niya sa laban ta dakul an napalaog niyang kwarta asin ambag sa kaban kan gobyerno rebolusyonaryo. Sinubol siya sa Bicol asin sa Tayabas (ngonyan Quezon Province ) sa pag-awod nin mga kontribusyon pinansyal. Igdi sa Kabikolan, sinasabing nakadamot siyang kontribusyon hale mansana sa kapwa Insik nin nag'abot Php 386,000, na iyo na daa an pinakadakulang inentrega sa kaban kan Hokbong Rebulusyunaryo Filipino. Sa Tayabas man naka-awod siya nin Php 220,000.\nMagkapirang sakyada asin laban na makuri an natapsokan niya. Sa Imus, Cavite, pigplano asin piggigbo niya an pag-atake sa mga pwersa kan Kastila. Sa Sta. Cruz, Laguna, dara niya an dakulang pwersa sa batalya laban sa pwersang Amerikano na pinamayohan ni Hen. Lawton asin siring man sa Bicol kun saen siya pinadara, winarak niya an mga paratanom na Ingles asin kinumpiska niya an mga rogaring kan mga Kastila.\nKaiba man siya duman sa pwersang naglusob sa kota ni Andres Bonifacio na saindang inaresto kaiba an tugang kaining si Procopio huli sa pagsasaluib kaini. Kan nagtulas sa Aguinaldo sa Hongkong huli sa pirmahan kan Pakto kan Biak-na-Bato, siya kaiba.\nPag'abot kan mga Amerikano[liwaton | liwaton an gikanan]\nAlagad, tyempo naman idto na palaog na an Amerikano asin an Kastilang gobyerno saro-saro nahuhulog na sa kamot kan mga Pilipino. An saiyang pagkaheroe asin pagka-maisog nahiling sa madugong laban duman sa Legazpi kan Enero 23, 1900 kan luminaog an mga Amerikano sa nasabing probinsya. Siya an namayo sa tropang Pilipino. Sa sagupaan na ini, labing tolong polo na mga kawad Pilipino an napukan. Mayong i-aasba an isog kan mga Pilipino ta superior nanggad an mga armas kan mga Amerikano.\nKan nadakop na si Aguinaldo kan Marso 23, 1901, sa Palanan, Isabela, pinagmarhay niyang sumuko naman sa mga Amerikano.\nPakatapos kan gera, nagbalik sa Albay siya asin nag-agom liwat ta nabalo. An naagom niyang ikaduwa iyo si Carolina Imperial kan Legazpi. Na-elihir siyang kapitan munisipal kan Manito, Albay.\nSa Manila nagadan siya kan Mayo 24, 1926 huli sa ratak nin kanser.\n Gen. Ignacio Paua:A Chinese General in the Philippine Revolution. Kinua 14.11.15\nKaaraman sinapi sa Datos kan Museo nin Legazpi.\n↑ http://www.bibingka.com/phg/paua/ Kinua 14-11-15\nPinaghugot gikan sa "https://bcl.wikipedia.org/w/index.php?title=Jose_Ignacio_Pawa&oldid=171860"\nHuring pigliwat an pahinang ini kan 18 Mayo 2018, alas 01:34.


Minatubod Ako Sa Diklom: hurop-hurop\nPAGPASALI KAN PAGSAKIT\nKun hihilingon an Pasko sa kadaklan sa satuya, Pasko sana kan Pagkamundag. Dai man kitang gayo nang naghihiling o nagririparo minsan sarado Katoliko, na igwa pang sarong Pasko asin ini an Pasko nin Pagkabuhay—an katapusan kan garo mala-komikong pangyayari kan buhay ni Jesus, an kapangganahan laban sa gabos na kaiwal, karatan, kagadanan, negatibo, diklom, asin anu pang balyong pandok kan sensilyo. Kun tawo an Diyos, di ‘garo baga ‘gila (agila) o damulag an saluyong pandok kan sensilyo an demonyo. An elemento nin ralaban asin an kapangganahan kan Diyos, an nagngungurog man na tema kan panahon na ini nin Kwaresma asin Semana Santa na sa Kristiyanong Filipinas orog man kakolor kan Pasko o Navidad. Mas dakul an nag-aabang kan pag-abot kan alas dose kan Krismas asin puon kan taon, kisa sa Pasko nin Pagkabuhay na nakabasi sa pagbilog kan bulan mantang an enot na okasyon permanenteng minaabot sa petsa 25 kan Disyembre. Alagad, sa hiling ko, mantang an Navidad nasa panahon kan tig-lipot (minsan nagbabago naman an panahon), an tig-init man an a’ngay na minapadakula, minapararom kan elementong kaipuhan sa panahon na ginigiromdom an pasyon ni Jesus na babanlawan kan desisyon na magkarigos pag-abot kan Domingo kan pagkabuhay. Orog man na nakakatabang an elemento kan mainit na panahon sa disposisyon kan paratubod na maglaog sa paghurop-hurop o kaya an pagpasali kan pagsakit na dai man maiibitaran sa buhay kan tawo. Asin bilang nagtutubod, ini minakua nin imahe sa diyos na nagsasakit na iyo man an aladawan kan tawong nagmamawot na tubuson, nagmamawot na igwang makapotan sa tahaw asin puro kan gabos na pangyayari sa kinaban, an sadit-sadit niyatong istaran sa nagdadakulang kadikloman—an uniberso. Dai man kita magin siyerto sa kamugtakan o arog baga kun ano an nagyayari sa tawo pagkatapos na ini mautsan, yaon man an institusyon kan relihiyon tanganing tabangan, piriton asin tawan kita nin paghiling sa buhay asin sa iba pang buhay sa satuyang palibot.\nLain pa kaini, kun an Navidad o Krismas mas nakasentro sa pamilya o sa sa mas sadit na komunidad, an panahon nin Kwaresma asin Semana Santa, nangangapodan sa bilog na banwaan. Mas dakul na tawo an kaipuhan sa pasali o palabas kan huring aldaw ni Jesus, kumpara sa limitadong imahe ni Jose, Maria, Jose asin magkapirang tauhan arog kan tulong mago asin pastor dangan mga hayop na. Nin huli kaini, mas nagngaipuhan nin kadakul na kaayon sa pagpasali kan sarong eksena kun sain apwera sa grasya asin indulhensya nakatagama, sa isnakan na itatao kan meyor o kaya kan kura, yaon man an elemento kan pagpenitensya na naghahagad nin balos arog kan pagpatawad, o iba pang kahagadan. Sa okasyon man na ini, mas orog na nagigin malinaw an imahe kan banwaan bilang nagsasakit o kaya bilang dahilan kan pagsakit nin sarong tawo-Diyos kun kaya nangangaipuhan nin pagsulsol asin siyempre, bilang pamibi naman mismo kan indbidwal na deboto. An panahon na ini, iyo man an pagpahiling kan elemento kan pagsakit na pwedeng maikulong sana sa pisikal na aspekto na nagsasadol na an hawak an dahilan kan pagkakasala kun kaya kaipuhan ining padusahan, kaipuhan ining mag-ayuno, kaipuhan ining magtoninong, na iyo man an istratehiya kan relihiyon na ladawan nganin nin pagsasabuhay. Kun an panahon na ini, mas panahon tanganing tawan an kundisyon kan banwaan, pa’no niyato nahihiling an buhay-kamugtakan niyato ngonyan? Sa sarong mayor na pag-adal ni Reynaldo Ileto, binanggit niya na an enot na mge rebolusyunaryo, nagkua nin dakulang inspirasyon sa pasyon, sa tula nin pagsakit asin ini man an nagin paagi tanganing an pagsakit mag-hanap nin katapusan asin kuguson an katalingkasan na orog na pinapakusog kan imahe kan nabuhay na Kristo. Alagad sa satuya, nahilingan ko na mas dakula, mas ingrande an dekorasyon kan imahe kan Nazareno (an may pas’an ni krus) mantang sadit-sadit, asin nakatapis sana an imahe kan Resurekyon. Mantang an Nazareno an an Santo Entierro yaon sa may gilid kan simbahan, an Resureksyon, saro sanang pangyayari sa sarong taon kun magpahiling. Mahiwas an kwarto tanganing ini pag-adalan pang gayo kan satuyang mga iskolar asin orog na mapaghurop-huropan asin mapag-olayan, lain kan mala-Sisyphus na pagpahiling kan huring aldaw ni Jesus—magagadan-mabubuhay- magagadan.\nMantang an gabos na ini nangyayari sa semanang ini, mapapano kita nin mga simbolismo nin pasyon, nin mga pagsakit na apwera sa pagpasali, anu pa an kayang itao kan mga simbolong ini tanganing mahiling niyato an buhay? Yaon an relihiyon sa satuyang palibot asin kita mamansay naman nin mga parada nin mga santa asin santo, okasyon ini tanganing magsiribot an pirang pamilya tanganing gubingan an saindang mga garo kandidatang santa. Debosyon asin kultura ini. Mahihiling ta naman giraray si mga mayaman asin daing sukat, an mga kandila, palmeras, krus, asin an mga makokolor na gubing kan mga mauru-Hudiyo asin Romano, an mga nagsusulsol asin an mga nagkakasala, na garo baga an panahon na ini sarong paglaog sa karnibal, sarong piyesta, sarong pagbali sa prusisyon nin dai mailubong-lubong na bangkay.\nAlagad sa odok na paghiling, anu man an kaya pang gibohon kan prusisyon na arog kaini apwera sa kadaklan sa satuyang nagigin miron na sana man? Anong pasyon kan satuyang buhay asin kan banwaan an orog na kaipuhan niyatong hanapan nin resureksyon?\nPosted by Kristian Cordero at 9:52 PM\nCARAMOANNangangako ang gabi ng ilang inaasahang pa...\nALMA MATER O INA KAN KALAG\nmga bagong obra\ntula sa semana santa\nrebyu kan gibsaw sa salakab ni aguay\nTRAHEDYA NI RIZAL


Iyo Ini an Satong Espirituwal na Mana | Pag-aadalan\nAn Torrengbantayan—Pag-aadalan na Edisyon | Pebrero 2013\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Armenian (West) Azerbaijani Azerbaijani (Cyrillic) Bicol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Dangme Danish Dutch Efik English Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Italian Sign Language Italiano Japanese Sign Language Kazakh Kinyarwanda Kirghiz Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Mizo Moore Myanmar Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Polish Portuguese Pranses Punjabi Quechua (Ayacucho) Quechua (Bolivia) Rarotongan Romanian Ruso Russian Sign Language Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swati Swedish Tagalog Tahitian Tajiki Tatar Tetun Dili Thai Tigrinya Tiv Tsonga Turkish Twi Ukrainian Umbundu Urdu Uruund Uzbek Venda Vietnamese Wayuunaiki Wolaita Xhosa Yoruba Zande Zulu\nIyo Ini an Satong Espirituwal na Mana\n“Iyo ini an minanang rugaring kan mga lingkod ni Jehova.”—ISA. 54:17, NW.\nAno an ginibo nin Diyos tanganing mapreserbar an saiyang nasusurat na Tataramon?\nPaano prineserbar an pangaran ni Jehova tanganing gamiton kan banwaan niya?\nIpaliwanag kun paano prineserbar nin Diyos an espirituwal na katotoohan sa ibong kan mga pag-atake diyan.\n1. Ano an mamumuton na prineserbar ni Jehova para sa kapakinabangan kan katawuhan?\nSI Jehova, an ‘Diyos na nabubuhay asin nagdadanay,’ prineserbar an saiyang nagtataong-buhay na mensahe para sa katawuhan. Siguradong magdadanay iyan, huling “an tataramon nin Kagurangnan nagdadanay sagkod lamang.” (1 Ped. 1:23-25) Nagpapasalamat nanggad kita na an siring na mahalagang marhay na impormasyon mamumuton na prineserbar ni Jehova sa saiyang nasusurat na Tataramon, an Bibliya!\n2. Ano an prineserbar nin Diyos sa saiyang nasusurat na Tataramon tanganing gamiton kan banwaan niya?\n2 Sa saiyang Tataramon, prineserbar nin Diyos an mismong pangaran na pinili niya para sa saiya tanganing gamiton kan banwaan niya. Si ‘Jehova Diyos’ inot na sinambit kan Kasuratan kan isaysay kaiyan an ‘ginikanan kan kalangitan asin kan daga.’ (Gen. 2:4) Nagkapirang beses na milagrosong inukit an pangaran nin Diyos sa mga tablang gapo kun sain isinurat an Sampulong Tugon. Halimbawa, an inot na tugon nagpupuon nin arog kaini: ‘Ako si Jehova na saimong Diyos.’ (Ex. 20:1-17) Nagdadanay an pangaran nin Diyos huling prineserbar kan Soberanong Kagurangnan na Jehova an saiyang Tataramon asin pangaran sa ibong kan gabos na paghihinguwa ni Satanas na paraon iyan.\n3. Sa ibong kan paglakop kan salang katukduan nin mga relihiyon, ano an prineserbar nin Diyos?\n3 Sa saiyang Tataramon, prineserbar man ni Jehova an katotoohan. Sa ibong kan paglakop sa kinaban kan salang katukduan nin mga relihiyon, nagpapasalamat nanggad kita na tinawan kita nin Diyos nin espirituwal na liwanag asin katotoohan! (Basahon an Salmo 43:3, 4.) Mantang an bilog na katawuhan naglalakaw sa kadikluman, kita padagos na magayagayang naglalakaw sa espirituwal na liwanag na itinatao nin Diyos.—1 Juan 1:6, 7.\nIGWA KITA NIN ESPESYAL NA MANA\n4, 5. Anong espesyal na pribilehiyo an napasatuya puon kan 1931?\n4 Bilang mga Kristiyano, igwa kita nin mahalagang marhay na mana. An Collins Cobuild English Dictionary nagsasabi: “An pamana nin sarong nasyon iyo an gabos na kuwalidad, tradisyon, o aspekto nin buhay diyan na nagpapadagos sa laog nin dakul na taon asin ipinapasa sa kasunod na henerasyon.” Kaiba sa satong espirituwal na mana an pagkaigwa nin tamang kaaraman sa Tataramon nin Diyos asin malinaw na pakasabot kan katotoohan manungod sa saiya saka sa mga katuyuhan niya. Kalabot man diyan an sarong espesyal na marhay na pribilehiyo.\nNaugma kitang marhay na magkaigwa kan pangaran na Mga Saksi ni Jehova sa kumbensiyon kan 1931\n5 An pribilehiyong iyan nagin kabtang kan satong espirituwal na mana kan 1931, sa kumbensiyon sa Columbus, Ohio, E.U.A. Mahihiling an mga letrang “JW” sa inimprentang programa. Sarong sister an nagsabi: “May mga espekulasyon kaidto kun ano an buot sabihon kan JW—Just Wait, Just Watch, asin idtong tama.” An apod sa sato kaidto Mga Estudyante sa Bibliya, pero pinunan tang gamiton an pangaran na Mga Saksi ni Jehova (Jehovah’s Witnesses) paagi sa sarong resolusyon kan Domingo, Hulyo 26, 1931. Nakakaugmang magkaigwa kan pangaran na iyan na basado sa Kasuratan. (Basahon an Isaias 43:12.) “Dai ko nanggad malilingawan an makusugon na pagkururahaw asin pagparalakpakan na nagragubdob sa lugar na pinagtiriponan,” an nagigirumduman nin sarong brother. Mayo nang iba sa kinaban an may gusto kan pangaran na iyan, pero binendisyunan kita nin Diyos na gamiton iyan sa laog nin labing walong dekada. Sarong espesyal na pribilehiyo nanggad na magin Mga Saksi ni Jehova!\n6. Anong tamang impormasyon an kaiba sa satong espirituwal na mana?\n6 Kaiba sa satong espirituwal na mana an pagigin abunda ta sa tama asin mahalagang impormasyon dapit sa nakaagi. Halimbawa, estudyari si Abraham, Isaac, asin Jacob. Siguradong ipinapakipag-ulay kan mga patriarkang ini sa saindang pamilya kun paano mapaugma si Jehova. Kaya bakong makangangalas na sinayumahan kan matanos na si Jose an seksuwal na imoralidad tanganing dai ‘magkasala sa Diyos.’ (Gen. 39:7-9) An mga tradisyon nin mga Kristiyano itinao man nin berbal o paagi sa halimbawa. Kaiba digdi an mga detalye mapadapit sa Pamanggihan kan Kagurangnan na ipinaabot man ni apostol Pablo sa Kristiyanong mga kongregasyon. (1 Cor. 11:2, 23) Ngunyan, an mga detalyeng kaipuhan tanganing masamba niyato an Diyos sa “espiritu asin katotoohan” yaon sa saiyang nasusurat na Tataramon. (Basahon an Juan 4:23, 24.) An Bibliya para sa kaliwanagan kan bilog na katawuhan, pero bilang mga lingkod ni Jehova nangurugnang inaapresyar ta iyan.\n7. Anong nakakaparigon na panuga an kaiba sa satong mana?\n7 Kaiba man sa satong espirituwal na mana an mga eksperyensiyang ipinublikar kasuarin pa sana na nagpapatunay na ‘si Jehova uya sa satuya.’ (Sal. 118:7) Huli kaiyan, kita nakakamati nin katiwasayan, dawa pinepersegir. An sarong nakakaparigon na kabtang kan satong padagos na nagdadakul na espirituwal na mana iyo an panugang ini: “‘Ano man na armas na gigibuhon tumang sa saimo dai magkakaepekto, asin kokondenaron mo an arin man na dila na matumang sa saimo sa paghukom. Iyo ini an minanang rugaring kan mga lingkod ni Jehova, asin gikan sa sako an saindang katanusan,’ an sabi ni Jehova.” (Isa. 54:17, NW) Mayo sa mga armas ni Satanas an permanenteng makakadanyar sa sato.\n8. Ano an pag-uulayan ta sa artikulong ini asin sa masunod?\n8 Pinagmamaigutan ni Satanas na paraon an Tataramon nin Diyos, halion an pangaran na Jehova, asin itago an katotoohan. Pero talagang dai niya kaya si Jehova, na mapangganang inuulang an gabos na pagmamaigot na iyan. Aaramon ta digdi asin sa kasunod na artikulo (1) kun paano prineserbar nin Diyos an saiyang Tataramon; (2) kun paano sinisigurado ni Jehova na mapreserbar an saiyang pangaran; asin (3) kun paanong an satong langitnon na Ama iyo an Gikanan asin Parapreserbar kan katotoohan na nakakamtan ta.\nPRINESERBAR NI JEHOVA AN SAIYANG TATARAMON\n9-11. Anong mga halimbawa an nagpapahiling na nagdanay an Bibliya sa ibong kan manlain-lain na pag-atake?\n9 Sa ibong kan gabos na pag-atake, prineserbar ni Jehova an saiyang Tataramon. An Enciclopedia Cattolica (Catholic Encyclopedia) nagsasabi: “Kan 1229, pinagbawalan kan Konsilyo nin Toulouse an mga tawo na gamiton iyan [mga Bibliya sa sadiri nindang lengguwahe] bilang pag-atake sa mga Albigenses asin Waldenses . . . An asamblea kan 1234 sa Tarragona, España, sa panginginot ni James I, nagpaluwas nin kaparehong pagbabawal. . . . Sa inot na pagkakataon kan 1559, nakiaram sa bagay na ini an Romanong Sede kan ipagbawal sa Indise ni Paul IV an pag-imprenta asin pagkaigwa nin mga Bibliya sa sadiring lengguwahe na mayo nin permiso kan Banal na Administrasyon.”\n10 Sa ibong kan manlain-lain na pag-atake sa Bibliya, napreserbar iyan. Kan mga 1382, natapos ni John Wycliffe asin kan kairiba niya an inot na traduksiyon kan Bibliya sa Ingles. An saro pang paratradusir kan Bibliya iyo si William Tyndale, na ginadan kan 1536. Mantang nakagapos sa sarong harigi, nagkurahaw daa siya, “Kagurangnan, buklata an mata kan hadi nin Inglatera.” Dangan tinilok siya paagi sa garote saka sinulo.\n11 Nagdanay an Bibliya sa ibong nin mga pagtumang. Halimbawa, ilinuwas kan 1535 an traduksiyon kan Bibliya sa Ingles ni Miles Coverdale. Ginamit niya an traduksiyon ni Tyndale kan “Bagong Tipan” asin kan “Daan na Tipan” puon Genesis sagkod Cronica. Trinadusir niya an ibang kabtang kan Kasuratan hali sa Latin asin sa Bibliyang Aleman ni Martin Luther. Ngunyan, inaapresyar an New World Translation of the Holy Scriptures huling iyan malinaw, trinadusir base sa kun ano an buot sabihon sa orihinal na lengguwahe, asin kapakipakinabang sa satong ministeryo. Naggagayagaya kita huling dai nanggad kaya kan mga demonyo o kan mga tawo na ulangon an pagpreserbar kan Tataramon ni Jehova.\nPRINESERBAR NI JEHOVA AN SAIYANG PANGARAN\nAn mga tawong arog ni Tyndale itinao an saindang buhay para sa Tataramon nin Diyos\n12. Ano an papel kan New World Translation sa pagpreserbar kan pangaran nin Diyos?\n12 Sinigurado ni Jehova Diyos na an pangaran niya mapreserbar sa saiyang Tataramon. Dakula an papel kan New World Translation sa bagay na ini. Sa introduksiyon kaiyan, an komite nin dedikadong mga paratradusir nagsurat: “An panginot na karakteristiko kan traduksiyon na ini iyo an pagbalik kan pangaran nin Diyos sa dapat na kinamumugtakan kaiyan sa traduksiyon na Ingles. Ginibo iyan paagi sa paggamit kan ‘Jehovah,’ an komun na inaakong katumbas sa Ingles, nin 6,973 na beses sa Hebreong Kasuratan asin 237 beses sa Kristiyanong Griegong Kasuratan.” An New World Translation makukua na ngunyan nin bilog o kabtang sana sa labing 116 na lengguwahe, asin labi nang 178,545,862 na kopya an naimprenta.\n13. Taano ta masasabi niyato na aram na kan mga tawo an pangaran nin Diyos puon kan lalangon an katawuhan?\n13 Puon kan lalangon an katawuhan, aram na kan mga tawo an pangaran nin Diyos. Aram iyan ni Adan saka Eva, asin tatao sinda kun paano iyan sawudon nin tama. Kan dai iginalang ni Ham an saiyang ama pagkatapos kan Baha, si Noe nagsabi: ‘Pag-umawon si Jehova, Diyos ni Sem, asin magin suruguon niya lugod [an aki ni Ham na] si Canaan.’ (Gen. 4:1; 9:26) Sinabi mismo nin Diyos: ‘Ako si Jehova. Iyo ini an sakuyang ngaran; asin dai ko itatao sa iba an sakuyang kamurawayan.’ Sinabi pa nin Diyos: ‘Ako si Jehova, asin mayo na nin iba. Mayo nin ibang Diyos kun bakong ako.’ (Isa. 42:8; 45:5) Sinigurado ni Jehova na an saiyang pangaran napreserbar asin naipapamidbid sa mga tawo sa bilog na daga. Pribilehiyo ta nanggad na gamiton an pangaran ni Jehova asin maglingkod bilang saiyang mga Saksi! Garo man sana ikinukurahaw ta: ‘Magbabandera kami sa pangaran kan samuyang Diyos.’—Sal. 20:5.\n14. Apuwera sa Bibliya, sain pa naglataw an pangaran nin Diyos?\n14 Bako sana sa Bibliya naglataw an pangaran nin Diyos. An sarong halimbawa iyo an Moabite Stone, na nakua sa Dhiban (Dibon), 21 kilometros sa sirangan kan Gadan na Dagat. Sinambit sa gapong iyan si Hading Omri kan Israel, asin mababasa diyan an pagkasaysay ni Hading Mesa kan Moab dapit sa pagrebelde niya sa Israel. (1 Ha. 16:28; 2 Ha. 1:1; 3:4, 5) Pero interesanteng marhay an Moabite Stone huling nakasurat diyan an pangaran nin Diyos sa pormang Tetragrammaton. Pauruutro man na naglataw an Tetragrammaton sa Lachish Letters, mga kapidaso nin mga lalagan na gibo sa dalipay na nakua sa Israel.\n15. Ano an Septuagint, asin paano nagkaigwa kaiyan?\n15 An suanoy na mga paratradusir kan Bibliya nakakontribwir sa pagpreserbar kan pangaran nin Diyos. Pagkatapos kan pagkadistiyero sa Babilonya puon 607 B.C.E. sagkod 537 B.C.E., dakul na Judio an dai nagbalik sa Juda asin Israel. Pag-abot kan ikatulong siglo B.C.E., an Alejandria sa Ehipto nagin istaran nin dakul na Judio na nangangaipo nin traduksiyon kan Hebreong Kasuratan sa Griego, na internasyonal na lengguwahe kaidto. An bersiyon na iyan, na nakumpleto kan ikaduwang siglo B.C.E., iyo an Septuagint. An nagkapirang kopya kaiyan igwa kan pangaran na Jehova sa mga letrang Hebreo.\n16. Magtao nin halimbawa nin paggamit kan pangaran nin Diyos sa sarong libro na inot na ipinublikar kan 1640.\n16 Yaon an pangaran nin Diyos sa Bay Psalm Book, an inot na libro na ipinublikar sa mga kolonya kan Inglatera sa Amerika. An orihinal na edisyon kaiyan (inimprenta kan 1640) igwa kan Salmo, na hali sa Hebreo trinadusir sa Ingles na ginagamit kan panahon na idto. Ginagamit kaiyan an pangaran nin Diyos sa mga tekstong arog kan Salmo 1:1, 2, na nagsasabing an “tawong mapalad” dai minalakaw sa sadol nin mga maraot, “kundi sa ley ni Iehovah, yaon an saiyang paghimuyawot asin dakulang kaugmahan.” Para sa dagdag na impormasyon manungod sa pangaran nin Diyos, hilingon an brosyur na The Divine Name That Will Endure Forever.\nPINEPRESERBAR NI JEHOVA AN ESPIRITUWAL NA KATOTOOHAN\n17, 18. (a) Paano mo tatawan nin kahulugan an terminong “katotoohan”? (b) Ano an minakompuwesto sa ‘katotoohan kan ebanghelyo’?\n17 Magayagaya tang pinaglilingkudan si Jehova, an ‘Diyos nin katotoohan.’ (Sal. 31:6, An Banal na Biblia) “An katotoohan dapit sa sarong bagay iyo an gabos na totoong impormasyon manungod diyan, bako an mga bagay na naiimahinar o inimbento,” an sabi kan Collins Cobuild English Dictionary. Sa Hebreo na ginamit sa pagsurat kan Bibliya, an termino na parating itinatradusir na “katotoohan” nanunungod sa sarong bagay na totoo, mapagtitiwalaan, eksakto, o basado sa mga katunayan. An Griegong tataramon na itrinadusir na “katotoohan” nagpaparisa nin pagigin kauyon kan mga bagay na totoo o angay asin tama.\n18 Prineserbar ni Jehova an espirituwal na katotoohan, asin pinagin posible niya na magkaigwa kita nin urog pang nagdadakul na kaaraman dapit diyan. (2 Juan 1, 2) Padagos na nagigin mas malinaw an pakasabot ta sa katotoohan, huling ‘an dana kan mga banal garo man sana an liwanag kan kaagahon, na nag-uurog sagkod na masangkap an aldaw’! (Tal. 4:18) Siyempre, lubos kitang minauyon ki Jesus, na kan mamibi sa Diyos nagsabi: “An saimong tataramon iyo an katotoohan.” (Juan 17:17) Yaon sa nasusurat na Tataramon nin Diyos an ‘katotoohan kan ebanghelyo,’ na kompuwesto kan gabos na Kristiyanong katukduan. (Gal. 2:14) Kaiba diyan an totoong impormasyon manungod sa pangaran ni Jehova, sa saiyang soberaniya, sa atang na pantubos ni Jesus, sa pagkabuhay liwat, asin sa Kahadian. Pag-ulayan ta na kun paano prineserbar nin Diyos an katotoohan sa ibong kan pagmamaigot ni Satanas na itago iyan.\nINULANG NI JEHOVA AN PAG-ATAKE SA KATOTOOHAN\n19, 20. Siisay si Nimrod, asin anong paghihinguwa an dai nagin mapanggana kan panahon niya?\n19 Pagkatapos kan Baha, may kasabihan: “Siring ki Nimrod na makusog na paraayam tumang ki Jehova.” (Gen. 10:9, NW) Huling siya sarong paratumang ki Jehova Diyos, garo man sana sinamba ni Nimrod si Satanas asin kapareho siya kan mga paratumang na sinabihan ni Jesus: ‘Kamo gikan sa saindong ama na Diyablo, asin an mga hurot kan saindong ama iyo an buot nindong gibuhon. Siya dai nagtitindog sa katotoohan.’—Juan 8:44.\n20 Kaiba sa nasasakupan ni Nimrod an Babel asin an iba pang mga siyudad sa pag-ultanan kan mga salog nin Tigris saka Eufrates. (Gen. 10:10) Posibleng siya an nanginot sa pagtugdok kan Babel saka kan tore kaiyan na nagpuon kan mga 2269 B.C.E. Kabutan ni Jehova na an katawuhan maglakop sa daga, pero an mga paratugdok nagsarabi: ‘Tara, magibo kita sa sato nin sarong banwaan asin sarong halangkaw na tore, na an alituktok sumukdo sa langit, asin ta mabantog an satuyang ngaran.’ Ginibo ninda ini huli sa takot na tibaad sinda ‘magkawararak sa ibabaw kan bilog na kinaban.’ Pero kinaipuhan nindang punduhon iyan kan “pinagriribong ni Jehova an tataramon kan bilog na kinaban” asin iwarak an kutana magigin mga kagtugdok kan tore. (Gen. 11:1-4, 8, 9) Kun pinaplano kaidto ni Satanas na mag-establisar nin sarong relihiyon na an gabos nagsasamba sa saiya, dai nanggad iyan nagin mapanggana. Sa bilog na kasaysayan nin tawo, nagin mapanggana an pagsamba ki Jehova asin sa kada aldaw padakul nin padakul an nagpupuon na sumamba sa saiya.\n21, 22. (a) Taano ta nungkang nagtao nin grabeng peligro an palsong relihiyon sa tunay na pagsamba? (b) Ano an pag-uulayan ta sa sunod na artikulo?\n21 Nungkang nagtao nin grabeng peligro sa tunay na pagsamba an palsong relihiyon. Taano? Huli ta sinigurado kan satong Kahuruhalangkawing Instruktor na mapreserbar an saiyang nasusurat na Tataramon, ihinayag niya sa katawuhan an saiyang pangaran, asin siya an daing limiteng Gikanan nin espirituwal na katotoohan. (Isa. 30:20, 21, NW) An pagsamba sa Diyos kauyon kan katotoohan nagtatao sa sato nin kagayagayahan, pero sa paggibo kaiyan kaipuhan tang magdanay na mapagbantay sa espirituwal, na lubos na nagsasarig ki Jehova asin nagpapagiya sa saiyang banal na espiritu.\n22 Sa sunod na artikulo, aaramon ta kun paano nagpuon an nagkapirang palsong doktrina. Manunudan ta na sala an mga ini kun sisiyasaton sa liwanag kan Kasuratan. Mahihiling man niyato kun paanong an daing kaagid na Parapreserbar kan katotoohan, si Jehova, binendisyunan kita nin totoong mga katukduan na pinapahalagahan ta bilang kabtang kan satong espirituwal na mana.\nI-share I-share Iyo Ini an Satong Espirituwal na Mana\nInaapresyar Mo daw an Satong Espirituwal na Mana?\nNapatotoohan an Guwardiyang Pretoriano\nMag-ingat sa Intensiyon kan Puso\nDai Pagtugutan an Ano Man na Makaulang sa Saimo sa Pagkamit nin Kamurawayan\nHali Siya sa Pamilya ni Caifas\nHALI SA SAMONG ARCHIVE An Sarong “Dai Malilingawan” Uminabot nin Tamang-tama sa Panahon\nText Mga opsiyon sa pag-download AN TORRENGBANTAYAN—PAG-AADALAN NA EDISYON Pebrero 2013\nI-share I-share AN TORRENGBANTAYAN—PAG-AADALAN NA EDISYON Pebrero 2013\nAN TORRENGBANTAYAN—PAG-AADALAN NA EDISYON Pebrero 2013


Na-oobservaran ko na may mga tawo na nagluluhod sa paglaog sa Simbahan. An iba dire-diretso sana sa tukawan. Igua man nin iba na minahanap nin agua bendita (holy water). Ano po talaga an tama na gibohon?\nSalamat sa saimong hapot. Praktikal. Marhay na romdomon na an Simbahan sarong banal na templo, sarong sagradong lugar huli ta diyan niato ginigibo o pinagce-celebrar an mga misteryo asin mga sakramento kan satong pagtubod. An Simbahan sagrado huli ta ini an ‘harong nin Dios’, sarong lugar kun saen kita nagtitiripon bilang ‘asemblea’ nin mga parasunod ni Cristo-Jesus.\nKun siring, tama sana na sa paglaog niato digdi kita magtaong galang, magpahiling nin respeto sa lugar asin mga sagradong bagay.\nSa Ebanghelyo, maroromdoman niato, na si Jesus naanggot hulit ta ginibong saod an templo, an harong kan Saiyang Ama.\nSa mga Simbahan niato yaon an Santisimo Sacramento na nakasaray sa Tabernakulo asin sa pagtaong galang kita mina-genuflexion o minaluhod sa sarong tuhod. Ini paggalang sa presensya ni Jesus sa Santisimo Sacramento. Sa ibang simbahan mayo an agua bendita sa may pintuan. Dawa siring, maninigo sana na igua nin reverencia o paggalang an paglaog niato sa Simbahan. Kabali naman digdi an disenteng pagbado asin an tamang ugali sa laog kan Simbahan orog na mantang sine-celebrar an liturhiya.\nAlagad marhay man na masabotan niato an an Simbahan bako sana an estruktura, kundi an katiriponan (assembly) nin mga paratubod (people of God). An assemblea sa tataramon na aleman, ‘kirche’; sa Ingles, ‘church’; asin sa tataramon na Griego, ‘ekklesia’. Kaya man sinasabi niato: “Kita an Simbahan”. Kaya an paggalang bako sana sa templo kundi sa kapwa Cristiano asin Katoliko. Siring an pagtaong galang para sa Dios asin para sa katiriponan nin mga paratubod (the assembly of the faithful) huli ta an Simbahan inaapod man niatong ‘hawak ni Cristo’ asin si Jesus mismo an pamayo kaini.\nLugod, sa lambang paglaog niato sa Simbahan, dai kita malingaw kan tamang paggalang asin respeto sa Dios asin sa satong kapwa mga paratubod o kan katiriponan kaini.\nDakul na beses kun kita minalaog sa Simbahan dai kitang gayo nagmamangno kan iba, nalilingawan ta an comunidad -an comunidad kan Santisima Trinidad o an comunidad kan banwaan nin Dios.


MATEO 5 | BPV Bible | YouVersion\nAn Sermon sa Bulod\n1Kan mahiling ni Jesus an kadakul na tawo, tuminukad siya sa sarong bulod. Pakatukaw niya, nagdorolok saiya an mga disipulo niya. 2Dangan tinukdoan niya sinda kaini:\nAn mga Paladan\n3“Paladan an mga dukha sa espiritu,\nhuli ta sainda an Kahadean nin langit!\n4“Paladan an mga nagmomondo,\nhuli ta sinda rarangahon!\n5“Paladan an mga mahuyo,\nhuli ta sinda an magmamana kan daga!\n6“Paladan an mga nagugutom asin napapaha sa katanosan,\nhuli ta sinda pakababasogon!\n7“Paladan an mga maheherakon,\nhuli ta sinda maheherakan!\n8“Paladan an mga malinig an puso,\nhuli ta mahihiling ninda an Dios!\n9“Paladan an mga parapatoninong\nhuli ta aapodon sindang mga aki nin Dios!\n10“Paladan an mga pinapasakitan dahel sa katanosan,\n11“Paladan kamo kun minumuda kamo, pinapasakitan asin pinapakaraot kan mga tawo dahel sako. 12Arog man kaini an ginibo sa mga propetang naenot saindo. Orog na mag-ogma kamo, ta dakula an balos saindo sa langit.\nAn Asin saka an Ilaw\n13“Kamo an asin kan kinaban. Kun mawaran nin asgad an asin, paano pang mapaasgad iyan? Dai na iyan nin pakinabang, kaya inaapon na sana dangan binabatayan nin mga tawo.\n14“Kamo an ilaw kan kinaban. Dai nanggad matatago an sarong syudad na nasa ibabaw nin bulod. 15Mayong minasulo nin ilaw dangan tinatahoban iyan; kundi ibinubugtak sa talagang bugtakan nganing maliwanagan an gabos na nasa harong. 16Dapat arog kamo kaiyan. Paliwanagon nindo an saindong ilaw sa gabos na tawo, tanganing mahiling ninda an mga marahay nindong gibo; huli kaiyan oomawon ninda an saindong Ama na nasa langit.\nKatukdoan dapit sa Katogonan\n17“Dai kamo maghona na nagdigdi ako tanganing halean nin halaga an Katogonan ni Moises o an katukdoan kan mga propeta; nagdigdi ako tanganing maotob iyan. 18Sa katotoohan sinasabihan ko kamo, mawara man an langit asin an daga, alagad dai mawawaraan nin halaga maski an pinakasadit na detalye o punto kan Katogonan sagkod na maotob an gabos. 19Kaya an maglapas dawa kan pinakasadit na kabtang sa mga togon asin magtukdo kan paglapas kaiyan, ibibilang na pinakasadit sa kahadean nin langit. Alagad an mag-otob kan Katogonan asin magtukdo kaiyan, ibibilang na dakula sa Kahadean nin langit. 20Huli ta sinasabihan ko kamo, na kun an saindong katanosan dai lumampas sa katanosan kan mga paratukdo kan Katogonan asin kan mga Fariseo, dai kamo makakalaog sa Kahadean nin langit.\nKatukdoan dapit sa Pagkaanggot\n21“Nadangog nindo na itinukdo kaidto sa mga tawo, ‘Dai ka maggadan; an siisay man na makagadan, huhukoman.’ 22Alagad ngunyan sinasabihan ko kamo: an maanggot sa saiyang tugang (na mayo nin dahelan), huhukoman; an mag-insulto sa saiyang tugang, dadarahon sa Konseho. An magsabing, ‘Mayo kang pakinabang!’ ihuhulog sa impyerno. 23Kaya kun madara ka nin dolot sa altar, dangan maromdoman mo na anggot saimo an saimong tugang, 24iwalat mo ngona an dolot sa atubang kan altar, dangan makiolian ka saiya. Saka ka magbalik tanganing magdolot sa Dios.\n25“Kun may tawong masangat nin kaso tumang saimo asin dinadara ka sa husgado, makiareglo ka saiya mantang igwa pa nin oras, bago kamo umabot sa husgado. Ta kun dai, itatao ka niya sa hukom, na iyo an matao saimo sa pulis na malaog saimo sa bilanggoan. 26Sa katotoohan sinasabihan taka, dai ka makakaluwas diyan, sagkod na dai mo mabayadan an huring sentabo kan multa.\nKatukdoan dapit sa Adulteryo\n27“Nadangog nindo na itinukdo kaidto, ‘Dai ka magdorog sa bako mong agom.’ 28Alagad ngunyan sinasabihan ko kamo: an maghiling sa sarong babae na may pagmawot na dorogan siya, nagkakasala na nin panambay. 29Kaya kun an too mong mata an nagigin dahelan kan pagkakasala mo, hulwata iyan asin tapokan! Mas marahay pang mawaran nin sarong kabtang an saimong hawak ki kan itapok an bilog mong hawak sa impyerno. 30Kun an too mong kamot an nagigin dahelan kan pagkakasala mo, putola iyan asin tapokan. Mas marahay pang mawaraan nin sarong kabtang an saimong hawak ki kan itapok an bilog mong hawak sa impyerno.\nKatukdoan dapit sa Pakisuhay sa Agom\n31“Itinukdo man kaidto, ‘An siisay man na magsuhay sa saiyang agom, dapat tawan niya kan kasuratan nin pakisuhay.’ 32Alagad ngunyan sinasabihan ko kamo: kun suhayan kan lalaki an agom niya na dai man nagpasambay, nagkakasala huli ta siya an nagsubol saiya sa adulteryo, kun ini magpaagom giraray. An lalaking umagom saiya nagkakasala man nin adulteryo.\nKatukdoan dapit sa mga Panuga\n33“Nadangog man nindo na itinukdo sa mga tawo kaidto, ‘Dai mo ipasudya an saimong panuga, kundi otobon mo an sinumpaan mo sa Kagurangnan.’ 34Alagad ngunyan sinasabihan ko kamo na dai kamo magsumpa kun nanunuga kamo. Dai kamo magsabing, ‘Saksi ko an langit,’ ta iyan an trono nin Dios; 35o ‘Saksi ko an daga,’ ta iyan an tungtongan kan saiyang mga bitis. Dai kamo magsabi, ‘Saksi ko an Jerusalem,’ ta iyan an syudad kan dakulang Hade. 36Dai man kamo magsabi, ‘Maski pa pugotan ako,’#36 SA GRIYEGO: dai mo ipagsumpa an saimong payo. huli ta maski an sarong buhok dai nindo magigibong puti o itom. 37Sabihon sana nindong ‘Iyo’ o ‘Dai’—an anoman na idagdag nindo kaini gikan sa maraot.#37 MARAOT; o sa demonyo.\nAn Katukdoan dapit sa Pagbalos\n38“Nadangog na nindong sinabi kaidto, ‘Mata sa mata; ngipon sa ngipon.’ 39Alagad ngunyan sinasabihan ko kamo: dai kamo magbalos sa naggigibo saindo nin maraot. Kun may sumampaling kan too mong pisngi, ipasampaling mo pa an sa ibong. 40Kun may mag-akusar saimo ta boot niyang kuahon an bado mo, itao mo saiya pati an saimong alikboy. 41Kun may magpirit saimong ibahan siya nin sarong kilometro, ibahan mo siya nin duwang kilometro. 42Tawan mo an naghahagad saimo, asin dai mo pagsayumahan an boot mag-utang saimo.\nPagkamoot sa mga Kaiwal\n43“Nadangog nindo na sinabi kaidto, ‘Kamotan mo an saimong katood, kaongisan mo an saimong kaiwal.’ 44Alagad ngunyan sinasabihan ko kamo: kamotan nindo an saindong kaiwal, asin ipamibi nindo an mga nagpapasakit saindo, 45tanganing magin mga aki kamo kan saindong Ama na nasa langit. Huli ta parehong pinapasaldangan nin aldaw saka pinapauranan nin Dios an tawong marahay asin an maraot, an tawong banal saka an parakasala. 46Kun namomotan nindo an mga namomoot sana saindo, ano pang balos an hinahalat nindo? Bakong arog man kaiyan an ginigibo kan mga parasingil nin buhis? 47Kun an ineestimar nindo mga katood sana, ano an ginigibo nindong orog ki sa ginigibo nin iba? Bakong siring man kaiyan an ginigibo kan mga pagano? 48Kaya magpakamatanos kamo sa gabos na bagay, arog kan saindong langitnon na Ama, na matanos sa gabos na bagay.


DENR Bicol Mamukna Nin Forest Pest Assessment Team\nApesar sa pagbantay sa ilegal na pagputol nin kahoy, kaipuhan naman na reparohon kan Department Of Environment And Natural Resources (D-E-N-R) an mga peste, magin fungi o insekto.\nSa tahaw kaini, nagsagibo nin Community-Based Forest Protection And Integrated Pest Management Workshop an D-E-N-R Bicol kun saen nagdayon an iba-ibang stakeholders, forest rangers saka forestry extension officers sa rehiyon.\nSinabi ni D-E-N-R Bicol Regional Executive Director Gilbert Gonzales na mahalaga an papel kan mga forest guards o bantay gubat buda stakeholders sa pagbabantay kan mga kabubuldan sa rehiyon kontra sa illegal na pagputol nin kahoy dulo na sa pagreparo kan paglakop nin mga peste.\nSaiyang tinawan nin doon na mantang, nasa katahawan kan kampanya na mapalangobo liwat an mga poon nin kahoy sa kabubuldan sa paagi kan national greening program, mahalaga na mapangatamanan an mga bagong tambo kontra sa mga peste.\nEnot kaini, nagpaluwas nin orden (Department Administrative Order (Dao) 2012-05 si Environment Sec. Ramon Paje sa mga Community Environment And Natural Resources Office (CENRO) na magmukna nin Forest Surveillance and Monitoring Officer o F-S-M-O.\nDahel kaini, magigin kabilang sa trabaho kan mga CENRO an pagbabantay sa mga peste sa kabubuldan dawa igwa nin pagduduron/impestasyon o wara.\nBroadcast Release: October 19, 2012


AGM Lalas, Masongsong pinaapod sa Malacañan\nPinaapod na kan Presidential Anti-Corruption Commission (PACC) sa Malacanan si Project Supervisor/Acting General Manager Engr. Nelson Lalas kan Camarines Sur II Electric Cooperative (Casureco II) asin si Administrator Edgardo Masongsong kan National Electrification Administration (NEA) nganing hagadan nin paliwanag ta sagcod sa ngonian dai pa na-iimplementar an pagdakit kan mga electrical post kan cooperativa.\nSi Director Angelino Cornelio Jr. kan Casureco II nagkumfirmar sa Bicol Mail na igwang surat si PACC Chairman Dante Jimenez na dapat kasoodmang Miercules, Hulyo 25, 2018 mag-report sa Malacañan sinda Lalas asin kabale si Masongsong tanganing ipaliwanag an sa atol na hiro sa pagdakit kan mga electrical post na apektado kan road widening project kan Department of Public Works and Highways (DPWH).\nSa masunod na board meeting kan cooperativa nin electricidad, sinabi ni Cornelio saindang hahagadan nin report an PS/AGM kun ano an saindang resulta sa paghampang sa PACC.\nEnot nang natutuyawan ni Presidential Adviser for Bicol Affairs, dating Juez Marvel Clavecilla an Casureco II sa atrasadong implementasyon kan pagdakit kan mga poste sagcod na pinatanidan na kun mayong gibohon na aksyon dapat i-recall na kan NEA si Lalas.\nAlagad sa ngonian naglaog na sa isyu sa poste an PACC mala ngani pinaapod na siya sa Malacañan, sabi pa kan director.\nIgwa sanang sarong taon na plaso an Department of Energy asin DPWH base sa saindang memorandum circular na dapat taposon an pagdakit kan mga electrical post kan mga cooperativa nin electricidad hasta sa Hulyo 30, 2018.\nKun dai ini masusunod an cooperativa nin electricidad iyo na an mapasan kan gabos na gastos sa pagdakit kan mga poste envez kan DPWH.\nSinabi man ni Lalas, na saiya nang pigsumiter sa NEA si cuentada kan gagaston sa pagdakit kan mga poste asin an sinambit na ahencia iyo an ma-indorsar sa DPWH Central Office nganing tagamahan nin fondo.\nMahiwas na an mga tinampo sa coverage area kan Casureco II na natapos na si road widening project kan DPWH alagad an mga poste na delicado sa mga aksidente sa trafico dai pa hinahale.


AGM Lalas turog sa pancitan, sabi\nDapat haloy nang nagdesisyon si Project Supervisor/Acting General Manager Nelson Lalas kan Camarines Sur II Electric Cooperative (Casureco II) sa pagpaluwas nin fondo hali sa Capital Expenditures nganing gamiton sa relokasyon kan mga electrical post dai na halaton an cuarta hali sa Department of Public Works and Highways (DPWH).\nSegurado man na aabonaran kan DPWH alagad naabala sana an proceso kaini. Madaling magibohan nin solusyon an problema sa mga electrical post na yaon sa laog kan road right of way kan national road kun bako si Lalas an PS/AGM na iyo man sana an nagpapadicil sa haloy nang isyu sa relokasyon kan mga poste.\nAn junta directiva bulan pa ni Enero 2018 nagpasar na nin resolusyon na halion na sa Casureco II si Lalas huli kan maluyang performance, alagad mayo pang ginigibong aksyon an National Electrification Administration (NEA).\nIni an mga pahayag ni director Jun Cornelio kan Naga North District kan Casureco II sa atubangan kan mga nagiging tuyaw kan Sangguniang Panlungsod kan Ciudad nin Naga mala ngani nagpasar na nin resolusyon na hinuhorot si Lalas na gamiton na muna an saindang Capital Expenditures para maponan na an relokasyon kan mga electrical post.\nSi Consejal Joselito Del Rosario, dating director kan Casureco II iyo an nagpadreno kan resolusyon huli ta aram niya na igwang milyones pesos na fondo an cooperativa sa CAPEX na pueding gamiton muna mantang ciertong babayadan ini kan DPWH.\nKun nagibo kan manijamiento kan Casureco I na pinamamayohan ni General Manager Ann Sylvia M. Alsisto an pagbalyo kan mga poste sa tamang lugar hali sa laog kan mga pig-iimplementar na road widening project kan DPWH, ano ta dai nagigibo ni Lalas?\nSinabi pa na pabor an junta directiva gamiton na muna an fondo kan CAPEX, alagad an problema yaon ki Lalas huli ta pighahalat pa an P16 milyon kan DPWH para relokasyon kan mga poste.\nAn 2nd Engineering District kan DPWH sa Baras, Canaman, Camarines Sur nagcucuestion kan halangkaw na cuentada kan Casureco II na P16.8M mantang sa obras publika nagcacantidad nin P9 milyon na nagsunod sana sinda sa formula base sa joint memorandum circular kan DPWH central office asin kan Department of Energy.\nHuli kan cuestion sa halangkaw na cuentada kan cooperativa nin electricidad pinapaadalan muna sa legal department kan DPWH asin DOE antes magpaluwas nin fondo an obras publika para sa relokasyon kan mga electrical post.\nAn SP kan City Hall nagpasar nin resolucion huli ta mapaso na sa Agosto 2018 an joint memo circular kan duwang ahencia na kun magpalyar na dai matapos an relokasyon kan mga poste, an cooperativa nin electricidad iyo an may obligasyon sa gastos.\nDisganado na si Bise Alcalde Nelson Legacion sa manijamiento ni Lalas huli ta kun dai magkakaharali an mga ulang na poste sa mga road widening project delicado sa mga aksidente sa motorista.\nPigpaliwanag man ni Lalas na dai pa sinda makapoon sa relokasyon kan mga poste huli ta kaipuhan magpaluwas muna nin bayad an DPWH. (dpa)


NFA Sorsogon, nakapagrelease na nin sobra sa 46 mil na sako nin bagas sa bilog na probinsya - 89.5 OKFM Sorsogon\nNFA Sorsogon, nakapagrelease na nin sobra sa 46 mil na sako nin bagas sa bilog na probinsya\nBy okfm at April 23, 2020 Post a Comment\nUminabot sa 46 mil na sako nin bagas an na-irelease kan National Food Authority Sorsogon sa bilog na probinsya kan Sorsogon makalihis na magdeklarar an gobyerno nin national state of calamity dahilan sa epekto kan Covid-19.\nSinabi kan NFA Sorsogon, an nasabing mga bagas iyo an itinao sa mga local government units asin sa opisina kan 2nd congressional district.\nAn ciudad kan Sorsogon an na-releasan nin pinakadakol na bilang nin NFA rice na uminabot sa 10,029 na sako mantang an provincial government iyo an nasa 5,600 na sako nin bagas asin an opisina ni COngw. Ditas Ramos iyo an nakakua nin 1,540 na sako nin bagas.\nSa kabilugan, sinabi kan NFA Sorsogon, nasa 46,942 nin sako nin bagas an saindang naitao o naipalowas kun saen kasabay sa naging benepisyaryo kaini an mga banwaan kan Juban, Bulusan, Magallanes, Gubat, Matnog, Donsol, Barcelona, Bulan, Pto. Diaz, Sta. Magdalena, Pilar, Irosin asin Castilla.


Para sa mas na pankagabsan na impormasyon mapanungod sa relihiyosong denominasyon na nagsusunod sa mga katukdoan ni Joseph Smith Jr. asin kan Libro ni Mormon, hilnga sa An Mga Gibo nin mga Banal sa Huring-Aldaw. Para sa mas espisipikong impormasyon mapanungod sa Simbahan na LDS (Mormons), hilnga sa An Simbahan ni Jesukristo nin mga Banal sa Huring-aldaw.\nAn Mormonismo komponido nin mga elemento na relihiyoso, institusyunal, asin pankultura kan mga naenot na mga Kahiroan nin mga Banal sa mga Huring Aldaw asin kan modernong denominasyon kaini na minagikan pa sa pamamayo ni Brigham Young. Lalo na, an Mormonismo nakatakod sa An Simbahan ni Jesukristo nin mga Banal sa Huring-Aldaw (LDS Church) asin Pundamentalismong Mormon. An termino bakong pankagabsan na minapanungod sa iba man na mga sanga kan grupo nin LDS siring sa Komunidad ni Kristo (Community of Christ). An terminong Mormonismo minagikan sa Libro ni Mormon, saro sa mga relihiyosong teksto nin pagtubod kaini. Base sa kapangaranan kan librong ini, an mga naenot na mga tagasunod kan pundador na si Joseph Smith Jr. iyo an pinag-apod na mga Mormons, asin an saindang pagtubod pinag-apod na Mormonismo. An termino inisyal na pinagkonsidera na may panlait na kahulugan pero bako na sa ngonyan.\n1 Halipoton na Historiya\n2 Teolohiya kan Mormons\n2.1 Teolohikong mga Pundasyon\n2.2 Mga Pagkakaiba sa tahaw kan Pinakaugat asin Pundamentalistang Mormonismo\n3 An Relasyon sa Hudaismo\n4 An Misyonaryong Trabaho\n5 Hilnga man an mga ini\nHalipoton na HistoriyaLiwaton\nAn Mormonismo naggikan sa mga huring panahon nin 1820, siring na si Joseph Smith, Jr., pundador kan Grupo nin mga Banal sa Huring Aldaw nagsabi sa saiyang mga kairibahan asin pamilya na saiyang nanagboan an lugar kan pinaglubungan nin sarong libro nin bulawang lamina (golden plates) na pinagsurat nin suanoy na Amerikanong mga propeta. Si Smith nagsabi na an Anghel na si Moroni, na iyo ang tagapagbantay kaining mga lamina, an nagtukdo saiya kaining mga kasuratan asin ta an saiyang misyon iyo na ipublikar an sarong sinalin kaining libro na saiyang pinaghunang makapagpakusog kan Kristiyanong kaisipan. An gibong ini, pinagpublisa kan 1830 bilang an Libro ni Mormon, na nagsirbeng sarong pundasyon para sa Simbahan ni Kristo (Church of Christ) na pinagtugdas ni Smith.\nAn simbahan nagpadagos sa pagdakula sagkod na siya nagadan kan 1844, na nakapagdulot nin sarong krisis nin pagsangli (succession crisis). An kadaklan kan Mga Banal sa mga Huring Aldaw pinagpili si Brigham Young na saindang magin lider asin iyo nagpangenot na magpaduman sa sarong lugar sa Mexico na sa dae nahaloy na panahon nagin Teritoryo nin Utah (Utah Territory). Sa panahon na ini an Simbahan pinag-apod nang An Simbahan ni Jesukristo nin mga Banal sa Huring-Aldaw (LDS Church). Duman, saindang publikong pinagbalangibog an kadakul na pag-agom (sarong porma nin poligamiya), na si Smith iyo an sikretong nagpasunod kan mga enot pang mga taon. An Kadakul na Pag-agom(plural marriage) iyo an nagin mas bantugan sa pagtubod na ini asin iyo an nagtaong kahulugan sa karakteristikong panahon kan ika-19 siglo. Kaya lang, an gibong ini makusog na pinagbarangilan sa ibang mga lugar ka Estados Unidos, na minapatakot sa simbahan kan LDS sa danay kaining pagkatugdas bilang sarong ligal na institusyon. Naka-atubang sa sarong madoon na pagsubok, an LDS lider na si Wilford Woodruff nakapagmati na siya mayong ibang pagpipilian kundi an pag-isyu kan 1890 Manifesto na opisyal na pinagpapangalad na sa Simbahan an pag-aagom nin kadakol.\nSa mga nagsurunod na mga taon, nagkapirang saraditon na mga grupo nin Mormons nagsuhay na sa Simbahan nin huli sa isyu kan kadakol na pag-agom, nakahirong magporma nin nagkapirang mga denominasyon nin Pundamentalismong Mormon (Mormon Fundamentalism). An LDS na Simbahan nagdistansiya na gikan sa mga grupong ini, asin naghimong maipagbalangibog an sarong pinakadanay na Amerikanong pananaw nin monogamiyang mga pamilya (monogamous family). Magpoon sa panahon na idto, an LDS na Simbahan na tatak nin Mormonismo an dakulaon na naghalo sa pinakakultura nin mga Amerikano. An mga lider kan LDS na Simbahan pinaghingohang mabawasan an mga pagkakaiba kaini sa Amerikanong Kristiyanidad(American Christianity).\nTeolohiya kan MormonsLiwaton\nAn pinakatugmad na teolohiya kan Mormonismo naggigikan sa kanonikong mga kasuratan kaini, na minabale sa Bibliya asin tolo pang ibang mga libro. Ini man naggigikan sa mga pinagsasabi kan mga lider nin Mormons asin sa Pamanang-Regalo (Endowment) sa seremonyang Mormon. Sa pagsunod kan desinyo na ipinagpamugtak ni Joseph Smith Jr. asin Brigham Young, an LDS na simbahan minabisto sa sarong tawo, an pirmeng pinag-aapod na “An Propeta”, bilang bugtong na ultimong tagapagtaram nin Diyos. Sa LDS na Simbahan asin sa kadakul na Mormons na mga pundamentalistang mga organisasyon, an Propeta iyo ang nagkakapot kan titulo na Presidente kan Simbahan. Sa hababang pananaw, an teolohiya kan Mormons minagikan man sa mga pinagtataram sa paagi nin hababang pankagabsan na mga awtoridad nin relihiyon, na pinagbibisto man na mga propeta asin mga apostoles.\nTeolohikong mga PundasyonLiwaton\nAn pinaka-awtoridad na pinaggigikanan nin Teolohiya kan Mormons iyo an mga kanonikong mga kasuratan, na kinabibilangan kan Bibliya, an Libro ni Mormon, an Doktrina asin mga Tipan, asin an Perlas nin Dakulang Kahalagahan. Sa mga librong ini, an mga Mormons nangangaputan na an Libro ni Mormon iyo “an pinakatama kesa ibang libro sa ibabaw nin kinaban asin iyo an panulok-gapo (keystone)kan saindang relihiyon.” An Bibliya pinagtatanggap bilang “an tataramon nin Diyos basta ini pinagsalin nin tama.” An hararom asin dikit na bistadong mga doktrina kan Mormons mapuwedeng mananagboan sa mga natatadang duwa pang mga libro, an Doktrina asin mga Tipan asin Perlas nin Dakulang Kahalagahan, siring man an mga pinagtataram kan mga lider kan mga Mormons, asin gikan sa Pamanang-Regalo (Endowment) na seremonya kan mga Mormons. Minsan, an mga parte kan bersiyon kan Bibliya sa paagi ni Joseph Smith, Jr., iyo an pinagkokonsiderang mas ma-awtoridad, asin sa iba pang mga talaan pinagbale na an Perlas nin Dakulang Kahalagahan. Kaya, an teolohiya kan Mormonismo konsistido kan sarong pinaghalong ugat kan Kristiyanidad asin kadagdagan na mga kapahayagan, lantadan na mga pagsasalin kan ibang pinaniniwalaan na mga suanoy na mga kasuratan, asin komentaryo ni Joseph Smith asin iba pang Mormons na lider.\nBilang kadagdagan sa sarong pankagabsan na paniniwala sa Bibliya asin sa Pagbabayad-sala ni Jesus, kadakul na mga katukdoan sa Mormons an nagkahiriras kan ibang paksyon sa pinaka-ugat nin Kristiyanidad. Halimbawa, an teolohiyang Mormons pinag-aayon an Restorasyonismo (sarong paniniwala sa sarong Dakulaon na Apostasya na sinundan sa paagi nin sarong Restorasyon), Mileniyalismo (paniniwala sa sarong ribong taon na pamamahala nin katuninongan sa ibabaw nin kinaban pagkatapos kan Ikaduwang Pag-abot), asin pagbubunyag sa paagi nin paglubog, an pagsikwal sa doktrina nin orihinal na kasalan, Apostolikong Pagsangli (sa paagi nin sarong bisyon nin apostoles pasiring ki Joseph Smith), asin Kapagpadagusan (Continuationism).\nKaya lang, an mga pundasyon kan teolohiyang Mormons iyo na ini tunay na nalalaen sa kadakul na paagi gikan sa pinakatradisyunal na Kristiyanidad. Sa historikong talaan, an Mormonismo pinagsusunsay sa doktrina nin kadakul na pag-aagom (plural marriage), na pinaggigibo pa man sagkod ngonyan kan mga Pundamentalismong Mormons, maski na ngani na haloyon na ining pinagtalikudan kan LDS na Simbahan. An teolohiya kan Mormons dae nagsusunod sa Kredo nin Nicene (Nicene Creed), sa arog kaini pinaghihiling an Trinidad (Trinity) bilang tolong persona na may kaniya-kaniyang pisikal (o, sa kaso kan Banal na Espiritu, espiritu) na mga kahawakan. An Mormonismo minabale kan sarong tunay na Kosmolohiya nin Mormons (Mormon Cosmology), sarong pambihirang Plano nin Kaligtasan (Plan of Salvation) na minaayon sa Tolong mga Kalangitan (three heavens): An Selestiyal (Celestial) na an kaluwalhatian kaini kaagid sa liwanag nin saldang; terestriyal (Terrestrial) na an kuluwalhatian kaini kaagid sa liwanag nin bulan; asin Telestiyal (Telestial) na an kaluwalhatian kaini kaagid sa liwanag nin mga bitoon. Iyo ini an sarong doktrina nin eksultasyon (Exaltation) na minaayon sa abilidad kan mga tawo na magigin mga diyos asin mga diyosa sa pagkatapos kan mortal na buhay.\nMga Pagkakaiba sa tahaw kan Pinakaugat asin Pundamentalistang MormonismoLiwaton\nAn ugat na pagkakaiba sa tahaw kan Pinakaugat na Mormonismo kan LDS na Simbahan asin mga Pundamentalistang Mormons iyo an doktrina nin kadakul na pag-aagom (plural marriage). Sa LDS na Simbahan, an doktrinang ini pinagtalikudan na sa kapinunan pa sana kan ika-20 siglo, pero ipinagpadagos kan mga pundamentalistang mga grupo, na naniniwala na sa paggigibo iyo ini an sarong kaipuhanan para sa Eksultasyon (an pinakahalangkaw na antas nin kaligtasan), na magtutugot sainda na magigin mga diyos asin mga diyosa pagkatapos kan mortal na buhay. An pinakaugat na mga Mormons, sa kabaliktaran, naniniwala na an sarong solong Selestiyal na Pag-agom (Celestial Marriage) iyo lang an kinakaipuhan para sa Eksultasyon (Exaltation). An mga Mormons naniniwala sa Poligamiya arog sa ki Abraham asin kadakul pang ibang mga Biblikong mga Propeta.\nAn pagkakaiba sa LDS na Simbahan, an mga pundamentalistang mga Mormons dagos na naniniwala man sa sarong bilang nin mga ibang doktrinang pinagtutukdo asin pinaggigibo ni Brigham Young kan ika-19 siglo, na an LDS na Simbahan puwedeng pinagtalikudan na ini, pinagsikwal na, o temporaryong pinaghale. Kabali kaini:\n•An batas nin konsagrasyon na nabantog man bilang Pinagkasararong Orden (temporaryong pinaghale kan LDS na Simbahan kan ika-19 siglo);\n•An Adan-Diyos na mga katukdoan na pinagtukdo ni Brigham Young asin iba pang naenot na mga lider kan LDS na Simbahan (pinagsikwal kan LDS na Simbahan sa katahawan kan ika-20 siglo);\n•An prinsipyo kan pagbabayad-sala sa paagi nin dugo (pinagsikwal kan LDS na Simbahan sa katahawan kan ika-20 siglo); asin\n•An dae pag-ayon sa mga Itom na Tawo na magkaigwa nin pagkasaserdote (pinagtalikudan kan LDS na Simbahan kan 1978).\nAn mga pundamentalistang mga Mormons naniniwala na ining mga prinsipyo napasalaang pinagtalikudan o pinagbago kan LDS na Simbahan, na sa dakulang parte nin huli sa pagmawot kan mga pamayo kaini asin mga miyembro na makiayon na sa pinakaugat kan Amerikanong sosyedad asin paglikay sa mga persekusyon asin pakipag-iwalan na iyo ngani an nakapagpakusog sa kabilugan kaini sa naenot na mga taon. An iba man nagtutubod na ini kinakaipuhanan sa ibang punto para sa “sarong restorasyon kan gabos na mga bagay” na magigin tunay na sarong pinanumbalik na Simbahan ni Jesukristo.\nAn Relasyon sa HudaismoLiwaton\nNin huli sa pagkasaralak nin kadakul na Lumang Tipan na mga ideya sa teolohiya kaini, an Mormonismo nag-aako nin sarong historikong pakikipagrelasyon sa Hudaismo. An mga paniniwala kan mga Mormons kun minsan may kapantayan sa mga Hudaismo asin mga nagkapirang mga elemento sa kultura nin mga Hudiyo. Iyo ini an primerong pinaggigikan kun ano an historiko asin doktrinang koneksyon sa Hudaismo.\nSi Joseph Smith Jr. iyo an nagngaran sa pinakadakulang pinag-eerokan kan mga Mormons na saiyang pinagpundar na Nauvoo, na nangangahulugan “magigin magayonon” sa Hebreo. Si Brigham Young an nagngaran nin sarong tributaryo kan Great Salt Lake, na iyo an “Jordan River.” An LDS na Simbahan nagmukna nin sarong panurat na eskima na pinag-apod na Alpabetikong Deseret (Deseret Alphabet), na pinagbase, sa parte, sa Hebreo. Sa panahon ngonyan, an LDS na Simbahan igwa nin sarong Jerusalem Center sa Israel, na kun saen an nagkapirang mga nasa kolehiyong edad na mga hobenes na nag-aaradal asin nakakanood nin pag-omaw asin pagrespeto sa rehiyon.\nAn LDS na Simbahan man nagtutukdo na an mga tagapagsunod kaini mga miyembro kan Harong nin Israel. An Patriarkal na Bendisyon (Patriarchal Blessings) pinagreresibe kan haros gabos na mga indibidwal sa saindang kahobenan. Laen pa sa ibang bagay, an katuyuhan kan bendisyon na ini iyo na ipagdeklara an saindang kapag-arakianan (lineage); sa ibang tataramon, sa arin sa doseng mga tribu kan Israel na an indibidwal kaayon.\nSa kabaliktaran, nagkaigwa nin kadakul na kontrobersiya na imbuwelto an grupo nin mga Hudiyo na naghihiling sa ibang mga gibo kan nagkapirang mga elemento nin Mormonismo bilang nakakaanggot. Sa mga panahon kan 1990, an mga Hudiyong grupo balangibog na pinagkokontra an kaugalian kan LDS na pagbubunyag para sa mga gadan para sa mga biktima kan madestrosong panggadanan (Holocaust) asin sa mga Hudiyo sa pankagabsan. Uyon pa sa LDS na Simbahan na pankagabsang awtoridad, Monte J. Brough, “An mga Mormons na nakapagbunyag nin 380,000 biktima kan madestrosong panggadanan na hilom na nagkaigwa nin motibasyon sa paagi nin pagkamoot asin pagkaherak asin daeng gayo naintindihan na an saindang mga kahiroan nakakaanggot sa mga Hudiyo; sinda dae nakapag-isip na kun ano baya an saindang intensiyon bilang sarong “Kristiyanong Kahiroan nin Pagsisirbe” na ini mayong giya asin insensitibo.”\nAn Misyonaryong TrabahoLiwaton\nAn misyonaryong trabaho iyo an saro sa mga susing aspeto kan LDS na Simbahan, asin sa pinakaenot na taon kan organisasyon, an Simbahan nagpadara kan enot kaining misyonaryo, si Samuel Smith, tugang ni Joseph Smith, Jr.\nSa kinapondohan kan 2008, nagkaigwa na nin 52,686 na mga misyonaryo na nagsisirbe sa 348 na mga lugar sa misyon. An mission pinagbuksan sa kabilugan nin libreng lugar sa mundo laen lang sa mga lugar na an mga gobyerno dae nagtutugot sa mga misyonero na magbalangibog (sa ngonyan ining mga lugar na komponido nin Middle East, sa ibang mga Aprikanong bansa, siring man sa Tsina, laen lang sa Hong Kong).\nAnd LDS na misyonaryong trabaho pinaggigibo sa paagi nin manduwa-duwa. An lambang hoben na may marahayon na gawi asin pisikal na kapable sa misyonaryong trabaho an pinaglalaoman na makipag-ayon sa sarong misyon. An solong hoben na babaye man puwedeng magsirbe bilang sarong misyonero. An minimum na mga edad para sa mga misyonerong lalake, desinuwebe asin beynte-uno para sa mga babaye. An mga gurang na mag-agom puwede man magsirbe sa misyonaryong trabaho sa bilog na mundo.\nBago an sarong misyonaryo ipagpadara sa saindang kaniya-kaniyang mga misyon, sinda kaipong mag-atendir sa sarong Missionary Training Center (MTC). Sa ngonyan, igwa nin desisyeteng MTC sa bilog na kinaban. Na tangani baya masegurong nakasentro para ki Jesucristo, asin sa pagbabalangibog kan saiyang ebanghelyo, an mga misyonero pinagpapapundong mag-atendir sa ibang mga aktibidades siring baga sa mga party, pakipag-ilusyunan, asin iba pang mga porma nin kalingaan. An buhay sa misyon sarong panahon nin pagpapangadye, pag-aadal nin mga kasuratan, pagtutukdo, asin paghahanap sainda na nagmamawot na magin makusog an pakipagrelasyon sa Diyos. An katamtaman na panahon para sa sarong misyon para sa sarong hoben na lalake, duwang taon; an katamtaman na panahon para sa misyon nin sarong hoben na babaye, desiotsong bulan.\nHilnga man an mga iniLiwaton\nAn mga Itom na Tawo asin an Kahiroan nin Mga Banal sa Huring Aldaw\nMga Kritisismo sa Mormonismo\nLista kan mga Artikulo mapanungod sa Mormonismo\nAn Mga Kasuratan ni Joseph Smith\nPankagabsan na impormasyon mapanungod sa relihiyosong denominasyon\nPinaghugot gikan sa "https://bcl.wikipedia.org/w/index.php?title=Mormonismo&oldid=153388"\nLast edited on 13 Marso 2015, at 05:36\nHuring pigliwat an pahinang ini kan 13 Marso 2015, alas 05:36.


Hapot: Igwang Buhay Na Daeng Kasagkudan?\nSimbag: An Biblia nag papahiling nin malinaw na dalan kan buhay na daeng kasagkudan. Enot, dapat tang bistuhon na kita nagkasala tumang sa Dios: “Ta an gabos nagkasala asin dae nakaabot kan kamurawayan nin Dios” (Roma 3:23). Kita gabos nag giribo nin mga bagay na dae nakakapaogma sa Dios, kaya kita dapat sanang padusahan. Mantang an gabos tang mga kasalan ginibo ta laban sa Dios na daeng kasagkudan, tama sana man na kita mag danas nin daeng kasagkudan na kapadusahan. “Huli ta an bayad nin kasalan iyo an kagadanan; alagad an ugay nin Dios iyo an buhay na dae nin kasagkudan ki Kristo na satong Kagurangnan” (Roma 6:23).\nPero ang mayong kasalan na si Hesukristo (1 Pedro 2:22), daeng kasagkudan na Aki nin Dios nagin tawo (Juan 1:1,14) asin nagadan nganing bayadan an satuyang mga kasalan. “Alagad ipinamidbid nin Dios an saiyang sadiring pagkamoot sa sato, huli ta kan kita mga parakasala pa, si Kristo nagadan para sato” (Roma 5:8) Si Hesu-Kristo nagadan sa krus (Juan 19:31-42) dara an kapadusahan na dapat para satuya (2 Korinto 5:21). Tolong aldaw an naka agi siya buminangon hale sa mga gadan (1 Korinto 15:1-4), pinatotoohan niya an saiyang kapangganahan laban sa kasalan asin sa kagadanan. “Pagomawon an Diyos asin Ama nin satong Kagurangnan na si Hesu-Kristo, na sono sa saiyang dakulang pagkaherak ipinangaki niya kita liwat manongod sa buhay na paglaom huli kan pagkabuhay liwat ni Hesu-Kristo sa mga gadan” (1 Pedro 1:3).\nSa pagtobod, dapat tang baguhon an satuyang pakabisto ki Kristo – si isay siya, ano ang ginibo niya asin tano – para sa kaligtasan (Mga Gibo 3:19). Kun ibubugtak ta an satuyang pagtobod saiya, magtiwala kita na sa saiyang kagadanan sa krus binayadan niya an satuyang mga kasalan, kita mapapatawad asin makakaako kan panuga na buhay na daeng kasagkudan sa kalangitan. “Huli ta an Dios namoot na gayo sa kinaban, na itinao niya an saiyang Aking Bogtong tanganing an siisay man na minatobod sa saiya dae mapahamak kundi magka igwa nin buhay na daeng kasagkudan” (Juan 3:16). “Huli ta kun ika mag tuga kan saimong nguso na si Hesus iyo an Kagurangnan asin magtubod sa saimong puso na binangon siya nin Diyos sa mga gadan ika maliligtas” (Roma 10:9) Sa pagtobod sana sa ginibo ni Kristo sa krus an tunay na dalan kan buhay na dae nin kasagkudan! “Ta huli sa biyaya kamo nakaligtas huli sa pagtobod; asin iyan bakong hale sa saindo, kundi balaog nin Dios; Bakong huli sa mga gibo, tanganing dai nin siisay man na managsag” (Efeso 2:8-9).\nKun gusto mong akoon si Hesu-Kristo bilang saimong tagapagligtas, uni an sarong pamibi. Rumdumon mo na dae ka maliligtas sa paagi kan pagpamibi mo kaini o iba pang mga pamibi. Sa pagtobod sana ki Kristo an makakapagligtas saimo sa kasalan. An pamibing ini saro sanang paagi na maipahiling mo sa Kaguranganan an pagtobod mo asin pagpasalamat mo sa saiya sa pagtao niya nin paagi na ika maligtas. “Kagurangnan, aram ko na ako nagkasala tumang sa saimo asin dapat sanang padusahan pero inako ni Hesu-Kristo ang padusa na para sakuya nganing sa paagi sa pagtobod saiya ako mapatawad. Ibinubugtak ko an sakuyang pagtiwala saimo para sa sakong kaligtasan. Salamat sa saimong makangangalas na biyaya asin pagkaherak – an regalo na buhay na daeng kasagkudan! Amen!”


SA MGA APEKTADO KAN RTL: DA Bicol mabariwas nin cash sa manga paraoma\nPili, Camarines Sur – Matao nin ayudang P5 mil na cash an Department of Agriculture (DA) sa Bicol sa ribo-ribong mga paraoma na padagos na apektado kan hababang presyo kan paroy epekto kan Rice Tariffication Law (RTL).\nAfuera kan P15 mil na ipapa-utang sa lindong kan Expanded Survival and Recovery Assistance (SURE) program, matao nin libreng tig-a cinco mil pesos na cash sa cada paraoma.\nAlagad sinabi ni Emily Bordado, regional spokesperson kan DA Bicol na kabali sa mga benipisyaryo iyo si nag-ooma nin sarong hektarya pababa.\nSa ceremonial distributions maabot sa 6 mil na paraoma muna an pigtalaan na makarecibe sa enot na semana kan Deciembre 2019 na puedeng gibohon sa DA Bicol o kun dai man sa Convention Center kan Capitolyo Provincial sa Camarines Sur.\nMaabot sa cincuenta mil (50,000) na paraoma sa Bicol an kalificado na saindang babasehan an listahan kan Registry System for Basic Sector and Agriculture (RSBA).\nSa RTL, nag-alokar nin diez bilyon pesos an gobierno nganing itabang sa paraoma sa paagi kan libreng banhi, farm machineries na an training sa paagi kan TESDA, loan asin mga makinarya, sabi pa ni Bordado.\nSa SURE program an quince mil pesos na ipapa-utang babayadan sa laog nin walong taon na mayong por ciento asin dapat magbayad nin P1,000 mil cada anom na bulan.\nAn mga makaka-aprobetsar kaini si paraoma na inabot nin hababang presyo kan paroy huli kan RTL.


Kinamumugtakan kan Malabon\nTagboan: 14°39′36″N 120°57′36″E Tagboan: 14°39′36″N 120°57′36″E\n222,350 votantes (9 Mayo 2019)\nAn Malabon (Tagalog: Lungsod ng Malabon) iyo sarong primera klase syudad na namumugtak sa rehiyon nin Metro Manila, Filipinas. Mahihiling an banwaan sa kahiwasan kan CAMANAVA kun sain kaiba kaini an mga syudad kan Caloocan, Navotas, asin Valenzuela.\nIgwa ining sukol na 15.71 kilometro kwadrado na kadagaan asin namumugtak sa solong distrito. An designadong zip code kaini iyo 1470–1480. Susog sa sensus kan 1 Mayo 2020, igwa ining 380,522 katawong nag-eerok digdi sa 81,724 kaharongan.\nAn syudad nababanga sa 21 barangay.\nSimbahan ni San Bartolome\nSarong siraan sa Dampalit\nKinua sa "https://bcl.wikipedia.org/w/index.php?title=Malabon&oldid=208445"\nHuring binago an pahinang ini kaitong 2 Hulyo 2021, alas 02:29.


2nd batch nin SMEs sa Business Stimulus Program pigngaranan\nPagkatapos nin sobra sa duwang semana, liwat na nagpaluwas nin listahan nin beneficiaries an LGU Naga para sa zero-interest loan kan 13 na small and micro entrepreneurs sa ciudad. An tabang sa mga SMEs igwa nin katuyuhan pakusogon liwat an saindang mga negosyo sa tahaw kan krisis na dara kan pandemya.\nEnot kaiyan, 11 na negosyante an nagbenepisyo kan siring na asistencia sa paagi kan pigtataong zero-interest loan kan gobierno-lokal sa lindong kan Naga City Business Stimulus Program.\nAn programa, sarong lakdang kan LGU Naga sa pangengenot ni Alkalde Nelson Legacion na igwang katuyuhan tabangan an mga saradit na negosyante na makabawi sa kapierdehan na saindang sinapo huli kan pandemya.\nKasoodma, sa halipot na programang ginibo sa City Hall grounds pagkatapos kan flag-raising ceremony, pigtao sa mga beneficiaries an saindang mga cheke na may kantidad poon P25,000 hanggan P100,000, depende sa negosyo asin kakayahan nindang magbayad.\nAn retrato sa ibaba pigpapaheling an saro sa 13ng SMEs na minakompuesto kan ikaduwang batch kan mga beneficiaries kan programa asin mga opisyales kan LGU Naga sa pangengenot ni Alkalde Legacion.


An Balkh (/bælx/; Pashto and Persian: Plantilya:Nq, Balkh; Ancient Greek: Βάκτρα, Báktra; Bactrian: Βάχλο, Bakhlo) sarong banwaan Balkh Province nin Afghanistan, mga 20 kilometres (12 mi) norteng sulnopan nin kapitolyo probinsyal Mazar-e Sharif, asin 74 kilometres (46 mi) sur kan salog nin Amu Darya asin border kan Uzbekistan. Ini historikal na sentro nin Budismo asin Zoroastrianismo dangan saro sa mayor na siyudad kan Khorasan sa kasaysayan.\nRuins of the Green Mosque (Persian: مَسجدِ سَبز), named for its green-tiled qubbah (Arabic: قُبَّة, dome), in July 2001\nLua error in Module:Mapa_nin_kinamumugtakan at line 485: Dae mahanap an ispesipikong depinisyon kan mapa nin kinamumugtakan: "Module:Mapa nin kinamumugtakan/datos/Afghanistan" an nag-iiral.\nTagboan: Tagboan: 36°46′00″N 66°54′00″E / 36.76667°N 66.90000°E / 36.76667; 66.90000\nAn suanoy na siyudad kan Balkh midbid sa mga Ancient Greeks bilang Bactra, na may ngaran na Bactria. Midbid ini bilang sentro asin kapitolyo kan Bactria o Tokharistan. Niladawan ni Marco Polo an Balkh bilang "noble and great city". An Balkh saro na ngunyan nin mga ragba, manunumpungan 12 kilometres (7.5 mi) sa toong pampang kaini minabulos pasiring Balkh River,na may taas na 365 metres (1,198 ft).\nAn budistang pranses na si Alexandra David-Néel parating naiitakod anShambhala sa Balkh, na nagdudulok nin Persian Sham-i-Bala ("elevated candle") an ginikanan kan ngaran. Sa kaagid an Gurdjieffian J. G. Bennett nagpublikar nin espekulasyon na si Shambalha dating Shams-i-Balkh, sarong Bactrian sun temple.\nAn ngaran kan siyudad iyo an βαχλο sa tataramon na Bactrian. Sa tekstong Middle Persian texts nginaranan ining Baxl (Middle Persian: 𐭡𐭠𐭧𐭫). An ngaran kan probinsya o bansa nagluwas man sa inskripsyon kan Old Persian (B.h.i 16; Dar Pers e.16; Nr. a.23) bilang Bāxtri, i.e. Bakhtri (Old Persian: 𐎲𐎠𐎧𐎫𐎼𐎡𐏁). Surat ini sa Avesta na Bāxδi (Avestan: 𐬠𐬁𐬑𐬜𐬌) . Hale digdi an pormang Bāxli, Sanskrit Bahlīka (iyo man an Balhika) para"Bactrian", asin pagsalin sa modernong Persian Balx, i.e. Balkh, asin Armenian Bahl.\nAn Balkh tigkokonsiderar na enot na siyudad na kun san an mga tribong Indo-Iranian naglipat puon sa norte kan Amu Darya, sa tahaw nin 2000 asin 1500 BC. An mga Arabo inapod ining Umm Al-Bilad o Mother of Cities kan enot na panahon. An siyudad sentro nin Zoroastrianismo. An ngaran na Zariaspa, na alternatibong ngaran kan Balkh o termino sa parte kan siyudad, pwedeng hale sa importanteng templo nin kalayo kan Zoroastriano na Azar-i-Asp. An Balkh sinasabing lugar kun saen an Zoroaster enot na nagsakop kan relihiyon, asin an lugar kun saen siya nagadan.\nMapa nin Balkh (Igdi nakalaag Bactres), an kapitolyo nin Bactria kan Hellenistic Age\nAn Green Mosque kan Balkh\nSarong kalye sa Balkh na igwang mga horse carts, c. 2005\nLabi kan Hellenistic capital na nanumpungan sa Balkh\n↑ Sambiton an kasalaan: Imbalidong <ref> tatak; mayong teksto na ipinagtao para sa reperensiya na pinagngaranan na AncientOrigins2018\n↑ Sambiton an kasalaan: Imbalidong <ref> tatak; mayong teksto na ipinagtao para sa reperensiya na pinagngaranan na MM1\nPinaghugot gikan sa "https://bcl.wikipedia.org/w/index.php?title=Balkh&oldid=199065"\nLast edited on 13 Nobyembre 2020, at 07:33\nHuring pigliwat an pahinang ini kan 13 Nobyembre 2020, alas 07:33.


Peace talk dapat ipadagos-BAYAN\nAn Bagong Alyansang Makabayan sa Camarines Sur nagsusuporta sa liwat na pagbuhay kan peace talk matapos magpalyar ini kan nagtalikod na taon huli kan padaklagan nin mga isyu sa lado kan gobierno asin National Democratic Front of the Philippines (NDFP).\nSi Nelsy Rodriguez, lider kan BAYAN nagsabi na bako lang an saindang organisasyon digdi sa Camarines Sur an nagpapabor envez an saindang kaparejong grupo sa Kabikolan. Maging sa saindang kilos protesta saindang hinahagad an pagbuelta kan peace talk na nagkapera nang veces nadiskaril sa administrasyon ni Presidente Duterte asin sa mga nakaaging administrasyon.\nIgwa nang na-enot na bilateral ceasefire an mag-ibong na negotiating panels kan nagtalikod na taon alagad napag-araman kan BAYAN na mawot ipadagos an duwang pahinang documento na pigfirmahan kan Abril 5, 2017 ninda Labor Secretary Silvestre Bello III, pamayo kan government panel asin kan mga miembros kaini na sinda Hernani Braganza, Rene Sarmiento, Angela Trinidad asin Antonio Arellano.\nSi Fidel Agcaoili, sa lado rebelde panel bilang chairman, Julieta de Lima, Coni Ledesma, Asterio Palma asin Benito Tiamzon na nagfirma sa ngaran kan NDFP, midmid na organisasyon kan kumunistang grupo.\nSinabi pa kan BAYAN maninigo lang ipadagos an orolay pang katuninongan kun mawot ni Presidente Rodrigo Duterte magkaigwa nin marhay na negosasyon asin taposon an problema sa insurhencia.\nNapag-araman pa na igwa nang kasundoan na ipadagos an peace talk matapos enot nang cancelaron ni Duterte kan nagtalikod na taon alagad sinabi pa na iyo na ini ginigibong basehan para sa inisyal na orolay.\nNaglalaom sinda na marerealisar man giraray an peace talk mantang parejo man an intensyon kan duwang panels.\nNaging mainit an isyu kan magpaluwas nin direktiva si Duterte sa fuersa armada na kun magka-igwa nin encuentro sa mga rebeldeng New People’s Army asin igwang amasona dapat badilon an atubangan na pribadong parte na kun haen pigdenuncia ini kan mga progresibong grupo.